Yohanes 18 (BALI)\n1Wusan Ida ngunggahang pangastawan kadi asapunika, Ida Hyang Yesus raris mamargi kairing antuk parasisian Idane. Pamargin Idane nglintangin Tukad Kidron. Irika wenten taman. Ida raris ngranjing ka tamane punika, kairing antuk parasisian Idane.\n2Dane Yudas sane alpaka ring Ida Hyang Yesus, uning ring genahe punika, santukan Ida sampun sering sareng sisian Idane mapunduh irika.\n3Duaning punika Dane Yudas raris ngranjing ring tamane punika, kasarengin antuk prajurit Romawi miwah parapajagaan Perhyangan Agunge sane kaprentahang antuk pangageng panditane miwah parapamimpin golongan Parisine, sami pada makta lampu, sundih miwah sanjata.\n4Ida Hyang Yesus, sane sampun uning ring saluiring paindikan sane pacang nempuh ragan Idane, Ida raris maranin anake punika sarwi ngandika sapuniki: “Sapasirake sane rereh jerone?”\n5Pasauripune sapuniki: “Titiang ngrereh Yesus sane saking kota Nasaret!” Pasaur Idane: “Tiang puniki sampun sane arsayang jerone!” Dane Yudas sane alpaka ring Ida taler wenten sareng-sareng ring anake punika.\n6Rikala Ida Hyang Yesus ngandika ring ipun: “Tiang puniki sampun sane arsayang jerone”, jeg sami anake punika pada makirig tur bah.\n7Ida raris malih mataken ring ipun sapuniki: “Sapasirake sane rereh jerone?” Pasauripune: “Tiang ngrereh Yesus saking kota Nasaret!”\n8Pasaur Idane: “Sampun baosang Tiang ring jerone, mungguing sane arsayang jerone punika Tiang! Yening jerone ngrereh Tiang, banggayang sisian Tiange puniki makaon!”\n9(Ida ngandika asapunika, mangdane madaging pangandikan Idane sane kadi asapuniki: “Duh Aji, saking pantaran anake sane suksrahang Aji ring Titiang, adiriko tan wenten sane ical.”)\n10Dane Simon Petrus makta pedang. Irika dane jeg ngaud pedang danene tumuli nyempal parekan Pandita Agunge, ngantos pegat kupingipune sane kenawan. Parekan punika mawasta I Malkus.\n11Duk punika Ida Hyang Yesus ngandika ring Dane Petrus sapuniki: “Saunginja pedang ceninge! Tusingke tuah mula patut Guru nginem jembung sangsarane, ane kapastiang baan Ida Sang Aji buat Guru?”\n12Irika paraprajurit Romawine sareng komandannyane miwah parapajagaan Perhyangan Agunge raris ngejuk Ida Hyang Yesus, tumuli kacangkling,\n13tur katehang tangkil ring Sang Pandita Hanas, matuan Sang Pandita Agung Kayapas sane jumeneng Pandita Agung duk masa punika.\n14Sang Pandita Agung Kayapas punika sane riin mituturin bangsa Yahudine, mungguing becikan anak adiri padem pabuat karahayuan bangsa Yahudine.\n15Daweg punika Dane Simon Petrus miwah sisian Idane sane lianan adiri, ngiringang Ida Hyang Yesus. Sisia sane lianan punika wawuh ring Sang Pandita Agung. Punika awinanipun dane raris sareng-sareng ngiringang Ida Hyang Yesus ngranjing, ring natar grian Pandita Agunge punika.\n16Nanging Dane Petrus nyantosang ring jabaan pamedale. Irika sisiane sane lianan iwau raris medal malih tur mabebaosan sareng panyeroane sane wenten ring pamedale, tumuli Dane Petrus kajak ngranjing.\n17Panyeroane sane wenten ring pamedale punika raris mabaos ring Dane Petrus sapuniki: “Boyake jerone puniki salah tunggal sisian Anake punika?” Dane Petrus masaur sapuniki: “Nenten, tiang boyaja sisian Anake punika!”\n18Santukan duk punika masan dingin, punika awinanipun parekane miwah parapajagaan Perhyangan Agunge pada ngendihang api tur sami ngidu ngiter apine punika. Dane Petrus taler mrika tur sareng-sareng ngidu irika.\n19Duk punika Sang Pandita Agung raris netes Ida Hyang Yesus ngeniang indik sisia miwah paurukan Idane.\n20Ida Hyang Yesus raris masaur sapuniki pangandikan Idane: “Tiang setata gegalangan mabaos ring anake akeh; Tiang ngurukang ring perhyangan-perhyangan miwah ring Perhyangan Agung, ring genah anak Yahudine pada rauh mabakti. Tiang tan naenin mabaos sasiliban.\n21Punapike awinan ragane netes Tiang ngeniang indike punika? Takeninja anake sane miragiang paurukan Tiange. Ipun pada uning ring indik sane baosang Tiang!”\n22Duk Ida Hyang Yesus ngandika kadi asapunika, salah tunggal pajagaan Perhyangan Agunge raris namplak Ida, tur mabaos sapuniki: “Ketoke caran anake matur teken Sang Pandita Agung?”\n23Ida Hyang Yesus raris masaur ring ipun, pangandikan Idane: “Yen iwang baos Tiange, sinahangja kiwangannyane! Nanging yening baos Tiange patut, punapike awinan ragane namplak Tiang?”\n24Irika Sang Pandita Hanas raris ngandikayang, mangda Ida Hyang Yesus sane kantun kacangkling katehang tangkil ring Sang Pandita Agung Kayapas.\n25Daweg punika Dane Petrus kantun ngidu; irika raris sawatek anake lianan pada mataken ring dane sapuniki: “Boyake jerone taler salah tunggal sisian Anake punika?” Nanging Dane Petrus nenten ngangken, saha mabaos sapuniki: “Tan wenten, tiang boyaja sisian Anake punika!”\n26Irika sinalih tunggil parekan Sang Pandita Agunge, inggih punika nyaman anake sane kupingnyane kasempal antuk Dane Petrus, mabaos sapuniki: “Boyake jerone sane tingalin tiang sareng-sareng ring Anake punika duke ring taman?”\n27Dane Petrus malih masaur sapuniki: “Tan wenten!” Duk punika ugi ayame makruyuk.\n28Sasampune semengan, Ida Hyang Yesus raris katehang saking grian Sang Pandita Agung Kayapas ka purin Gubernur Pilatuse. Anak Yahudine sane ngatehang Ida tan sareng ngranjing ka purin Sang Gubernur, mangda sampunang ipun sami keni leteh, santukan ipun jaga nunas Perjamuan Paskah.\n29Punika awinan Gubernur Pilatus medal maranin ipun tur mataken sapuniki: “Apake dedalihan ragane teken Anake ene?”\n30Irika ipun pada matur sapuniki: “Yening Ipun boya jadma corah, janten titiang tan pacang ngaturang Ipun mriki!”\n31Sang Gubernur Pilatus raris ngandika ring ipun: “Yening keto, lautang ragane nepasin Ia manut teken awig-awig ragane!” Pasaur anak Yahudine: “Titiang tan madue wewenang buat nibakang danda pati!”\n32(Paindikane punika kasidan, mangda madaging pangandikan Ida Hyang Yesus, duk Ida ngandikayang indik pati sane pacang masin Ida.)\n33Sang Gubernur raris mawali ngranjing ka jeroan purin danene tur ngandikayang, mangda Ida Hyang Yesus katangkilang ring ajeng danene. Gubernur Pilatus tumuli mataken ring Ida Hyang Yesus asapuniki: “Punapike Ragane Ratun wong Yahudine?”\n34Pasaur Idane: “Punapike pitaken puniki medal saking kayun ragane, punapi wenten anak siosan sane nguningayang kadi asapunika?”\n35Pasaur Sang Gubernur Pilatus: “Punapike pitaenang Ragane tiang puniki anak Yahudi? Bangsan Ragane miwah parapangageng panditane sane nyerahang Ragane ring tiang. Napi sane sampun laksanayang Ragane?”\n36Ida Hyang Yesus raris masaur sapuniki: “Pamrentahan Tiange boyaja pamrentahan jagate puniki; yening pamrentahan Tiange saking jagate puniki, sinah wadua balan Tiang pacang melanin Tiang, mangda Tiang tan kejuk antuk wong Yahudine. Pamrentahan Tiange kawitnya boyaja saking jagate puniki!”\n37Irika Sang Gubernur Pilatus malih mataken sapuniki: “Yen kadi asapunika punapi sayuaktike Ragane puniki Ratu?” Pasaur Ida Hyang Yesus: “Ragane ngraga sane ngandikayang mungguing Tiang puniki Ratu. Sujatinne embas miwah rauh Tiange ka jagate puniki tan lian tetujonipun wantah asiki: Inggih punika midartayang indik kasujatian. Sapasira sane nampi kasujatian punika ipun janten ngidepang pitutur Tiange!”\n38Irika Sang Gubernur raris mataken ring Ida sapuniki: “Napike kasujatiane punika?”\nSang Gubernur Pilatus raris medal maranin wong Yahudine tur ngandika ring ipun sapuniki: “Tusing ada bakatang tiang kapelihan Anake ene, ane nyandang emasina mukum!\n39Nanging ane jani kene: Buka biasanne, tiang mebasang narapidana adiri buat ragane dinuju Rerainan Paskahe. Adungke ragane yen tiang mebasang Ratun bangsa Yahudine ene?”\n40Ipun sami raris masaur masuryak asapuniki: “Sampunang Ipun, sampunang Ipun! Barabas tunas titiang!” (Mungguing Barabas punika jadma parampok.)


Pangrauh Pemustaka Ke Perpustakaan Pura Besakih - Dinas Kearsipan dan Perpustakaan\nPerpustakaan pura Besakih ngranjing perpustakaan khusus riantuk buku-buku makehan dagingnya nganenin parindikan agama lan budaya utamanipun budaya Bali. Asapunika kawentenan perpustakaan pura Besakih ngranjing OPD Dinas Kearsipan lan Perpustakaan Provinsi Bali.\nNganenin jam layanan kamargiang ngarahina sajabaning rahina mahottama lan rahina prai nasional layanan kasineb. Manut sinalih tunggil pakarya layanan, I Wayan Budiarta maosang akeh pangrauh pemustaka kirang langkung fluktuatif pisan mapiteges pemustaka rame pangrauhnyane yaning wenten upacara yadnya minakadi nuju rahina Siwa Latri, Purnama Kedasa, Panca Bali Krama, lan Eka Dasa Ludra taler yaning wenten parikrama parindikan budaya sane seosan. Sakewanten yaning rahina biasa pangrauh pemustaka dahat arang pisan bilih-bilih tan wenten sane rauh. Asapunika kabaosang ring Kepala Seksi Automasi Dinas Kearsipan lan Perpustakaan Provinsi Bali, I Made manik Astrawan kasarengin olih makudang staf dane daweg ngrauhin ring genah punika nuju rahina Anggara (19/2).\nKacingak saking fasilitas kantun kirang. Bilih-bilih ring zaman Teknologi Informasi patut kawewehin antuk jaringan Wi-Fi mangda para jana ngamolihang informasi manut sane kabuatang. Driki kabuatang uratian pemerintah daerah utamanipun pemerintah daerah Bali mangde gelis tanggap ring kawentenan perpustakaan sajeroning nglimbakang layanan majeng para jana.\nMawaketan ring fasilitas Wi-Fi taler ageng pisan panglimbaknya santukan seosan pura Besakih pinaka pura paling ageng ring Bali taler pinaka objek wisata dunia sane karauhin olih wisatawan ngarahina. Yaning wisatawan jagi nyiarang langsung kawentenanipun ring Besakih punika dahat dangan pisan tur kawentenan puniki ngawetuang promosi pariwisata Bali ke dura negara.(soas)\nPengunjung : 262680


Kisah Para Rasul 1 (BALI)\n1Inggih semeton Teopilus, mungguing ring cakepan sane kaping pisan sampun unggahang tiang saluiring paindikan sane sampun kalaksanayang miwah kurukang antuk Ida Hyang Yesus, ngawit saking pangawit Idane makarya,\n2kantos rauh ring rahina panemayan Idane kunggahang ka suarga. Sadurunge Ida kunggahang ka suarga, malantaran kuasan Roh Ida Sang Hyang Widi Wasa, Ida sampun mapaica pituduh ring parautusan seselikan Idane.\n3Sasampun Ida kasedayang, Ida makantenang raga ring parautusane, buat muktiang mungguing Ida wiakti sampun nyeneng. Sajeroning petang dasa rahina, ping kuda-kuda Ida makantenang raga miwah mabebaosan ring parautusan Idane, maosang indik Pamrentahan Ida Sang Hyang Widi Wasa.\n4Ritatkala dane pada mapunduh, Ida miteketin dane sapuniki: “Eda pesan cening makaad uli kota Yerusalem, nanging antiangja paicane ane suba kajanjiang olih Ajin Gurune, buka ane suba orahang Guru teken cening.\n5Sawireh Dane Yohanes nglukat anak baan yeh, nanging tusing buin makelo, cening lakar pada kalukat baan Roh Suci.”\n6Rikala iparautusan mapunduh ngiring Ida Hyang Yesus, dane nunasang ring Ida, sapuniki: “Inggih Ratu Panembahan, punapika ring masane mangkin IRatu mapakayun ngrajegang malih kaprabon bangsa Israele?”\n7Pasaur Idane sapuniki: “Unduk panemaya ane kapastiang baan Ida Sang Aji ngraga, manut kakuasan Idane, cening tusingja perlu nawang.\n8Nanging yen Roh Ida Sang Hyang Widi Wasa suba nedunin cening, cening lakar kabekin baan kawisesan, tur cening lakar dadi saksin Gurune di kota Yerusalem, di sawewengkon Yudea muah Samaria, kanti nganteg ka tanggun gumine.”\n9Sasampune Ida ngandika kadi asapunika, Ida kunggahang ka suargan, kaksi antuk parautusane, tumuli wenten mega ngilidin kantos Ida tan panggihin dane malih.\n10Risedek dane pada nulengek ka langite, nganengneng Ida munggah punika, jeg wenten anak lanang kekalih mabusana putih, ngadeg ring samping danene;\n11tur mabaos sapuniki: “Ih anak Galilea, nguda dadi ragane majujuk dini nulengek ka langite? Ida Hyang Yesus ane kunggahang ka suargan ngalahin ragane, Ida lakar rauh buin, patuh buka ane tingalin ragane Ida munggah ka suarga jani.”\n12Parautusane raris mawali ka kota Yerusalem saking Bukit Saitun, sane sawatara akilo dohipun.\n13Sasampune rauh ring kota Yerusalem, iparautusan raris ngranjing tur munggah ka lotenge ring genahnyane madunungan. Parautusane sane madunungan irika, inggih punika: Petrus miwah Yohanes, Yakobus miwah Andreas, Pilipus miwah Tomas, Bartolomeus miwah Matius, Yakobus okan Dane Alpeus miwah Simon saking golongan Selotes miwah Yudas okan Dane Yakobus.\n14Dane sareng sami pada geleng tur nunggal pangapti sajeroning pangastawan, kasarengin antuk paraistri-istrine miwah Diah Maria, biang Ida Hyang Yesus miwah parasemeton Idane.\n15Maletan malih makudang-kudang rahinanipun, anake sane pada pracaya ring Ida Hyang Yesus raris mapunduh, sawatara wenten sareng satus kalih dasa akehipun. Irika Dane Petrus raris ngadeg tur mabaos sapuniki:\n16“Inggih parasemeton, mungguing daging Cakepan Sucine sane kasabdayang antuk Ida Sang Hyang Roh Suci malantaran Ida Sang Prabu Daud, ngeniang indik Dane Yudas, sane dados pamucuk anake sane ngejuk Ida Hyang Yesus, sampun kategepang.\n17Sane riin Dane Yudas taler dados anak seselikan pateh sakadi iraga, sane sareng-sareng negen pakaryane puniki.”\n18(Mungguing Dane Yudas sampun numbas tanah antuk jinah upah kacorahan danene. Ring tanahe punika dane labuh raris seda, weteng danene embud, tur isin weteng danene mabrarakan.\n19Sawatek anake sane wenten ring Yerusalem sami pada uning ring paindikane punika, kantos turah irika pakarangane punika kawastanin: “Hakal Dama”, sane mapiteges: “Karang Getih”.)\n20“Santukan ring Cakepan Kidunge wenten kunggahang, sapuniki: ‘Banggayang mangda umahipune suung, tur tan wenten anak sane nongosin, tur tegakipune dados utusan mangda kambil antuk anak lianan.’\n21Punika awinanipun patut wenten anak malih adiri sane nyarengin iraga dados saksi, nyaksiang indik nyeneng Ida Hyang Yesus. Anake punika patut salah tunggal saking pantaran anake sane setata sareng-sareng ring iraga ngiring Ida Hyang Yesus nglelana, inggih punika ngawit saking masan Dane Yohanes midartayang tur ngamargiang lelukatan, kantos rauh ring panemayan Ida Hyang Yesus nilar iraga kunggahang ka suargan.”\n23Irika raris dane sareng sami pada ngusulang anak sareng kalih, sane mapesengan: Yusup, sane kapesengin Barsabas (tur taler kapesengin Yustus) miwah Matias.\n24Dane sareng sami tumuli ngastawa sapuniki: “Inggih Ratu Panembahan, Palungguh IRatu wikan ring pepineh sakancan manusane. Duaning punika, inggih Ratu Panembahan, sinahangja ring titiang sareng sami, sane encen jaga selik Palungguh IRatu saking pantaran jadmane kekalih puniki,\n25buat jaga nyaluk tetegenan dados utusan, inggih punika tegak sane sampun katilarin antuk Dane Yudas, sane sampun makaon ngungsi genah danene niri.”\n26Wusan punika dane sareng sami tumuli mulang undi buat sang kalih, raris Matias sane keni undi. Punika awinanipun Dane Matias raris kasarengang ring parautusane sane solas diri punika.


Karya Agung, Madwapara Nanging Tunggil, Ngulati Bali Shanti ~ PorosanBali\nHome » » Karya Agung, Madwapara Nanging Tunggil, Ngulati Bali Shanti\nKarya Agung, Madwapara Nanging Tunggil, Ngulati Bali Shanti\nKarya agung puniki boya katur ring ida sesuhunan, ida bhatara wiadin sane marupa niskala. Karya agung sane ketah kamargiang ngalimang warsa puniki, pamiletne dahating akeh, saha nenten kamargiang ring Bali kemanten. Nanging sane pacang kabaosang mangkin, kaulengang ring karya agung ring jagat Bali. Masiosan sareng karya agung sane katur ring ida bhatara, ring karya agung puniki, setata wenten pabinayan pamargi sane kaambil, “Karya Agung Pemilihan Gubernur Wakil Gubernur Bali” ketah kabaosang.\nSamian calon pangaptine wantah asiki, sida ngenterang jagat Bali mangda trepti, rahayu saha sukerta, antuk makudang-kudang program sane katanjaang. Yadyastun wenten pabinayan pilihan, sampunang nike kantos ngawinang rebat, prakara napi malih byuta. Yen kantos wenten byuta sangkaning pilkada, satmaka ngentungang blakas metali, iraga i krama Bali ane nemu sengkalen. Sami wantah sameton, sami pangaptine pastika ngulati jagat Bali shanti.\nPilkada kantos ngawetuang byuta sampun janten ngaonang katreptian wewidangan. Yen sampun tan trepti, sida mawesana kaon majeng pangerauh wisatawan. Bali selami puniki wantah banget ngandelang pariwisata, akeh pangupa jiwa ipun mawit saking pariwisata. Nenten wisatawan kemanten sane jejeh ke Bali, krama Bali taler osah tan degdeg kayunne ngamargiang swagina. Sapunapi krama Bali sida wicaksana risajroning ngamargiang kasinanggeh demokrasi.


Lulusan Jalur Corona - Lulusan Jalur Corona\nLulusan Jalur Corona\nProperty "Writer" has a restricted application area and cannot be used as annotation property by a user.Putu Suartana\nSane rasayang titiang dugas wenten corona niki inggih punika rasa penasaran, napi mawinan penasaran? Titiang penasaran duaning titiang ten uning napi nika corona, sareng sira nika sane madan corona?. Wuusan punika titiang ngecek di Google, ternyata corona nika wastan penyakit sane marupa virus. Nglantur samian ring media sosial ngebahas kenten, lan pikobet corona niki ampun mendunia, kadirasa Justin Bieber kalah terkenalnyane tekening i corona.\nKira - kira dugas bulan Maret sekolah titiange jagi ngalaksanayang UNBK lan mendadak UNBK dibatalkan nika ngaenang titiang mamedih duaniang titiang pocol naur ujian lan ngaenang titiang liang duaning titiang lulus tanpa UNBK, yen payu UNBK nika kalaksanayang, titiang pasti polih nilai 4, 5, bahkan bisa - bisa aji 2. Sekat nika titiang sareng lulusan mangkin ketah kabaos lulusan ring jalur corona.\nRikala pandemi corona nika, gegaen titiang wantah masepedaan lan menekang layangan di carike. Nika manten hiburan sane mresidang ngaenang titiang terhibur lan ngaenang titiang liang dugas pandemi corona niki kanti mangkin.\nDugas pandemi corona, titiang nyalanng hobin titiange sane dumun inggih punika malayangan. Uli semeng kanti nenten inget tekening galah. Titiang taen ngenehang Yen seandaine ten wenten corona niki pasti titiang ten cara kakene. Duaning sadurungnyane titiang sampun makarya ring dunia pariwisata sakewanten nika wantah wenten di keneh titiange manten tur akeh perubahan ring dewek titiang sekat corona niki. Taler titiang tetep nunas ica ring Ida Sang Hyang Widhi Wasa dumogi corona niki gelis magedi tur corona niki gelis wenten ubadne. Mangda corona seken- seken ilang saking gumi niki.\nWuusan kenten mangkin jagi wenten persiapan ka New Normal. Titiang ngarepang Astungkara pikobet corona niki gelis pragat. Pamekas ring sane mekarya ring widang pariwisata rumasuk titiang, mangda prasida makarya malih tur mrasidang kumpul- kumpul, makedekan macande sareng timpal-timpal titiange. Dumogi ring New Normal utawi Normal Baru nika wenten perubahan sane becik, titiang ngarepang mangda iraga sareng sami kompak lan saling ngingetin, duaning ring gumi niki iraga nenten mrasidang idup didian. Wantah kadi asapunika curhatan titiang, yen wenten raos titiang sane iwang, titiang nunas sinampura, duaning titiang wawu malajah


PARARUDAN 35 BAN - Dane Musa tumuli ngandikayang mangda - Bible Search\nPARARUDAN 34 PARARUDAN 36\nPidabdab buat ngluihang rahina Sabat\n1Dane Musa tumuli ngandikayang mangda bangsa Israel sami pada mapunduh. Irika dane ngandika ring ipun sapuniki: “Sapuniki sabdan Ida Sang Hyang Widi Wasa ring semeton: 2Nem dina makelonne kita dadi ngarap sapagawen kitane makejang. Sakewala di dinane ane kaping pitu, ento dina pabuat mareren, dina ane suci pabuat Ulun, Ida Sang Hyang Widi Wasa. Yen ada anak bani magarapan di dinane ento, ia patut kadanda pati. 3Buina kita tusing dadi mapi-api di jumah kitane di dina Sabate ento.”\nAturan buat Kemah Sucine\n4Dane Musa malih ngandika ring bangsa Israele sapuniki: “Dauh pangandikan Ida Sang Hyang Widi Wasa sapuniki: 5Pada maturanja teken Ida Sang Hyang Widi Wasa. Nyenja makeneh maturan, apanga ia maturan mas, perak wiadin prunggu, 6kain lenen alus, bulun biri-biri ane mawarna biru, tangi muah barak, kain ane malakar aji bulun kambing, 7kulit biri-biri ane muani ane kacelub barak, kulit alus, kayu akasia, 8lengis anggon ngisinin lampu, wewangen anggon lengis upacara muah menyan kastanggi, 9soca mirah delima muah soca ane lenan buat kapasang di epode muah tabeng dadan Pandita Agunge.”\nLakar Kemah Linggih Ida Sang Hyang Widi Wasa\n10“Sawatek anake ane bisa dadi tukang di pantaran kitane apanga teka mai buat ngae saluiring ane katitahang baan Ida Sang Hyang Widi Wasa, luire: 11Kemah Suci, raab kemahe muah tukubne, sangket-sangket muah tulangne, sunduk, jejeneng muah sendinne, 12Peti Prajanjian muah sanan panegenane, tutupne muah korden tekep Peti Prajanjiane, 13mejane muah sanan panegenane, muah prabotne makejang, roti aturan pabuat Ida Sang Hyang Widi Wasa, 14tongos lampu ane lakar anggon masuluh muah prabotne, lampu muah lengisne, 15pasepan buat pamorboran menyane, muah sanan panegenane, lengis upacarane, menyan kastanggi, korden anggon angkeb lawang Kemah Sucine, 16pamorboran aturan muah jaro prunggune, sanan panegenane muah prabotne makejang, bak pabasehan muah tatakanne, 17korden-korden ane ngilehin natare, tungguh muah sendinne, korden buat angkeb gapuran natare, 18lait muah tali buat Kemah Sucine muah buat natarnyane. 19Panganggo kapanditan ane patut anggona baan parapanditane di katujune ia ngaturang ayah di Tongos Ane Suci, aketo masih panganggo kapanditan pabuat Harun muah pianak-pianakne.”\nBangsa Israel ngaturang aturan\n20Bangsa Israel tumuli kesah saking genahnyane mapunduh. 21Sapasiraja sane mamanah maturan, ipun raris rauh tur maturan ring Ida Sang Hyang Widi Wasa buat kanggen makarya ngwangun Kemah Linggih Ida Sang Hyang Widi Wasa. Ipun suang-suang makta saluiring barang sane perlu pabuat pangubakti miwah lakar buat makarya panganggen pandita. 22Ipun suang-suang pada rauh, lanang istri saking lila ngaturang mas-masannyane minakadinne peniti mas, anting-anting, ali-ali, kalung miwah mas-masan sane tiosan, makasami katurang ring Ida Sang Hyang Widi Wasa. 23Anake sane madue kain lenen alus, kain wol biru, tangi wiadin barak, kain sane malakar bulun kambing, kulit biri-biri muani sane mawarna barak, kulit alus, sami pada ngaturang aturannyane. 24Sane madue perak miwah prunggu taler pada rauh ngaturang ring ayun Ida Sang Hyang Widi Wasa. Kadi asapunika taler sane madue kayu akasia sane keni kanggen ngwangun Kemah Sucine taler rauh ngaturang tarunnyane ring Ida Sang Hyang Widi Wasa. 25Sawatek anake istri sane uning ngantih sami pada maturan benang, lenen alus, miwah wol biru, tangi miwah barak. 26Ipun taler makarya benang sane malakar antuk bulun kambing. 27Parapamimpine taler makta sesocan, miwah sane tiosan buat jaga kapasang ring kawaca epod miwah tabeng dadane. 28Ipun taler makta wewangen miwah minyak buat nagingin lampu, minyak upacara miwah menyan kastanggi. 29Bangsa Israele makasami saking suka lila pada makta aturannyane ring Ida Sang Hyang Widi Wasa, pabuat pakaryan sane prentahang Ida malantaran Dane Musa.\nUndagi sane ngaryanin Kemah Linggih Ida Sang Hyang Widi Wasa\n30Dane Musa tumuli ngandika ring bangsa Israele, sapuniki: “Ida Sang Hyang Widi Wasa sampun nyelik Besaleel, okan Dane Uri, putun Dane Hur saking suku Yehuda. 31Ida sampun mapaica wara nugraha kakuatan, kapradnyanan, kawicaksanan, miwah pangresepan pabuat saananing pakaryan luih tur endah, 32buat ngrancang pakaryan sane patut kakaryanin antuk tukang mas, perak miwah prunggu. 33Buat jaga ngebeg sesocan sane jaga kapasang, buat ngukir taru miwah ngaryanin saananing pakaryan sane luih tur endah. 34Ida Sang Hyang Widi Wasa taler sampun mapaica wara nugraha kawicaksanan ring dane miwah ring Oholiab, okan Dane Ahisamak, saking suku Dan buat dados guru jaga ngurukang kawicaksanan danene ring anak tios. 35Sang kalih sampun kapaicain wara nugraha kapradnyanan buat saluiring pakaryan tukang ukir, ngrancang miwah ngaryanin kain lenen alus, wol biru, tangi miwah barak miwah sane tios-tiosan. Dane pada wicaksana ngamargiang saluiring pakaryan, dueg ngrancang saluiring paindikan.


Amos 9 (BALI)\n1Tiang manggihin Ida Sang Hyang Widi Wasa ngadeg ring samping pamorboran aturane. Ida mapaica prentah sapuniki: “Gebugja muncuk sesakan perhyangane sangetang pesan, apanga sakuub ambenne magejeran. Uugangja ambenne ento makejang apanga ulung nepen tendas rakyate makejang. Sisan rakyate ane enu idup, lakar matiang Ulun di pasiatan. Tusing ada ane lakar nyidaang malaib, tur tusing ada ane luput.\n2Yadianja ia macelep tuun ka pati loka, Ulun masih lakar ngejuk ia. Yadianja ia menek ka langite, Ulun lakar maid ia tuun.\n3Yadianja ia mengkeb di muncuk Gunung Karmele, Ulun lakar ngalih tur ngejuk ia. Yen ia mengkeb di dasar pasihe, Ulun lakar nitahang burone ane gede-gede di pasihe apanga ngugut ia.\n4Yening ia katawan baan musuh-musuhne, Ulun lakar nitahang musuh-musuhne apanga ia matianga. Ulun suba ngamastiang buat nyirnayang ia, tur tusingja nulungin ia.”\n5Ida Sang Hyang Widi Wasa Sane Maha Luur miwah Sane Maha Kuasa ngusud pretiwine, kenginan pretiwine raris magejeran, tur sawatek sane urip ring mrecapada sami pada kaduhkitan. Sakuub jagate sami pada bah miwah bangun waluya sakadi Tukad Nile.\n6Ida Sang Hyang Widi Wasa ngwangun purin Idane ring akasane, tur Ida masang lengkungan langite buat nangkeb pretiwine makasami. Ida ngesengin toyan segarane, tumuli briokang Ida ring mrecapada. Parab Idane punika, Ida Sang Hyang Widi Wasa.\n7Ida Sang Hyang Widi Wasa masabda sapuniki: “Ih wong Israel, pabuat Ulun kita patuh buka wong Sudane. Ulun nantan wong Pilistine uli di Kreta muah wong Siriane uli di Kir, patuh buka nantan kita uli di Mesir.\n8Ulun Sang Hyang Widi Wasa Sang Maha Luur, suba macingak teken kaprabon Israele ane madosa ene, tur nyirnayang kaprabone ento uli di duur gumine. Nanging Ulun tusing lakar nyirnayang katurunan Yakube makejang.\n9Ulun lakar mapaica pituduh tur ngingsak wong Israele buka gandume di sidine. Ulun lakar ngingsak ia di pantaran bangsa-bangsane, buat lakar ngaadang ane tuara maguna.\n10Jlemane ane madosa di pantaran kaulan Ulune lakar mati di pasiatan, sawireh jlemane ento ngraos kene: ‘Ida Sang Hyang Widi Wasa tusing lakar nglugrain bencanane ngenen iraga.’”\n11Ida Sang Hyang Widi Wasa ngandika sapuniki: “Lakar ada masanne Ulun lakar buin ngrajegang kaprabon Daude, ane buka umahe uug maglaturan, Ulun lakar menahin temboknyane buka ane jati mula. Ulun lakar buin ngwangun temboke ento apanga patuh buka ane imaluan.\n12Ento awanane rakyat Israele lakar ngaug sisan tanah Edom muah sakancan bangsane ane dadi duen Ulune.” Kadi asapunika sabdan Ida Sang Hyang Widi Wasa, sane ngawinang indike punika jaga kasidan.\n13Ida Sang Hyang Widi Wasa masabda sapuniki: “Lakar ada masanne, gandume lakar enggalan wayah bandingang teken ane patutne dadi anyi muah buah anggure enggalan nasak bandingang teken patutne ia dadi peres yehne. Gunung-gununge lakar patrebes pesu yeh anggur manis muah bukit-bukite lakar blabar aji anggur.\n14Ulun lakar ngajak kaulan Ulune buin malipetan ka guminnyane. Ia lakar pada buin ngwangun kota-kotannyane, tur pada nongos ditu. Ia lakar mula anggur muah nginem yeh anggur, ia lakar pada mabian muah naar pamuponnyane.\n15Ulun lakar nyelekang kaulan Ulune di tanahe ane paicayang Ulun teken ia, tur ia tusing lakar buin kabut. Ida Sang Hyang Widi Wasa, Widin kitane ane suba masabda buka keto.”


Kolose 4 (BALI)\n1Pabuat parapamekel, patutang tur becikangja ragan semetone marep ring roang tatadan semetone. Elingangja, mungguing semeton taler madue pamekel ring suargan.\n2Sampunangja semeton rered ngastawa tur sayaga sajeroning pangastawan saha kadulurin antuk atur panyuksma ring Ida Sang Hyang Widi Wasa.\n3Tur astawayang taler tiang, mangda Ida Sang Hyang Widi Wasa ledang mapaica sela sane becik buat midartayang sabdan Idane, inggih punika nlehtehang papingitan Ida Sang Kristus, sane ngawinang tiang mapangkeng sakadi mangkin.\n4Astawayangja, mangda tiang prasida midartayang sabdane punika sabecik-becikne, sakadi patutipun.\n5Marep ring anake sane tan pracaya ring Ida Sang Kristus Yesus, semeton patut malaksana saha wicaksana, tur rikalaning semeton polih sela, gunayangja punika sabecik-becikipun.\n6Bebaosan semetone patut tansah ngulangunin, maliha semeton patut uning ngwehin pasaur sane becik marep ring pitaken-pitaken anake suang-suang.\n7Tikikus, semeton iraga sane kinasih, pangayah sane satia tuu miwah timpal tiange mamarekan sajeroning pakaryan Ida Sang Panembahan, ipun pacang midartayang ring semeton saluiring paindikan tiange.\n8Punika awinanipun tiang ngutus ipun ngrauhin semeton buat nglipur semeton masrana mapidarta ring semeton indik kawentenan tiange sareng sami.\n9Onesimus, semeton sane kinasih miwah sane satia tuu, sinalih tunggil saking pasamuan semetone, taler rauh nyarengin ipun. Ipun sareng kalih pacang ngortiang ring semeton saluiring paindikan sane nibenin tiang irika.\n10Pangayu bagia pabuat semeton saking Aristarkus, sane mapangkeng sareng tiang, samaliha saking Markus, misanan Barnabase. (Semeton sampun pada nampi pabesen indikipune, mangda semeton nampi ipun yening ipun ngrauhin semeton.)\n11Samaliha pangayu bagia saking Yesus, sane kawastanin Yustus. Wantah ipun sareng tetiga anak Yahudi sane pracaya ring Ida Hyang Yesus, sane makarya sareng-sareng ring tiang mangda anake dados kaulan Ida Sang Hyang Widi Wasa, tur ipun makatetiga banget pisan nulungin tiang.\n12Pangayu bagia saking Epapras, warga pasamuan semetone, miwah parekan Ida Sang Hyang Yesus Kristus. Ipun tan rered-rered ngastawayang semeton, mapinunas ring Ida Sang Hyang Widi Wasa, mangda semeton kapagehang, dados anak sane sampun jati wikan, samaliha andel pisan tur saha nekeng ati ninutin pakarsan Idane.\n13Tiang newek sampun muktiang indik kasaratan ipune makarya pabuat semeton, maliha pabuat pasamuane ring kota Laodikia miwah kota Hierapolis.\n14Pangayu bagia saking Dane Lukas, dokter iragane sane sayang miwah saking Demas.\n15Rauhangja pangayu bagian tiange pabuat parasemeton sane wenten ring kota Laodikia miwah ring semeton Nimpa miwah ring pasamuane sane wenten ring umahipune.\n16Sasampune semeton memaos surat puniki, usahayangja mangda surate puniki taler kawacen sajeroning pasamuane ring kota Laodikia. Kadi asapunika taler semeton patut maosin surat sane pacang kakirim antuk pasamuane sane ring kota Laodikia.\n17Samaliha semeton patut miteketin Arkipus, mangda ipun muputang pakaryan sane sampun kaserahang ring ipun sajeroning ngayahin Ida Sang Panembahan.\n18Tiang nulis surat puniki antuk liman tiange newek: Pangayu bagia saking tiang, Paulus. Sampunangja lali ring ante, sane negul tiang. Sih pasuecan Ida Sang Hyang Widi Wasa nyarengin semeton!


Galatia 1 (BALI)\n1Surat saking tiang Paulus, sane kaselik dados utusan boyaja kawitnya saking manusa, wiadin malantaran manusa, nanging kawit saking Ida Hyang Yesus Kristus miwah Ida Sang Hyang Widi Wasa, Sang Aji, sane sampun nangiang Ida Hyang Yesus saking pantaran anake padem.\n2Sakancan semeton sane nyarengin tiang irika, ngaturang pangayu bagia ring pasamuan-pasamuane ring wewengkon Galatia.\n3Tiang mapinunas mangda Ida Sang Hyang Widi Wasa, Ajin iragane miwah Ida Hyang Yesus Kristus maicayang sih pasuecan miwah sutrepti rahayu ring parasemeton.\n4Ida Sang Kristus sampun nyerahang ragan Idane pabuat dosa-dosan iragane, mangdane iraga luput saking masa sane jaat sakadi mangkin puniki, satinut ring pakarsan Ida Sang Hyang Widi Wasa, Ajin iragane.\n5Wantah pabuat Ida Sang Hyang Widi Wasa kewanten wenten kaluihan salami-laminnya. Amin.\n6Tiang angob pisan ring semeton. Dados jeg digelis pisan semeton nilas Ida, sane sampun ngesengin semeton malantaran panugrahan Ida Sang Kristus, tur semeton ninutin orti rahayu sane lianan.\n7Sujatinne, punika boyaja Orti Rahayu. Sakewanten wenten makudang-kudang anak sane ngawinang semeton bingung, tur mamanah nyilurin Orti Rahayun Ida Sang Kristus.\n8Nanging yening tiang, wiadin malaekat sane turun saking suarga midartayang orti rahayu sane bina ring Orti Rahayu sane sampun rauhang tiang ring parasemeton, wastu ipun keni pasisip mangda kalebu ring nraka.\n9Sane riin tiang sampun nguningayang ring semeton, sane mangkin malih wawanin tiang: yening wenten anak sane midartayang orti rahayu sane bina ring sane sampun tampi semeton, wastu ipun keni pasisip ring nraka.\n10Yening kadi asapunika, punapike tiang ngulati mangda tiang kapuji antuk manusa? Boyaja asapunika! Tiang meled mangda tiang kaledangin antuk Ida Sang Hyang Widi Wasa. Yening tiang kantun nyaratang mangda kapuji antuk manusa, kenginan tiang boya parekan Ida Sang Kristus.\n11Inggih parasemeton, tiang nguningayang ring semeton, mungguing Orti Rahayu sane pidartayang tiang puniki boyaja awi-awian manusa.\n12Tiang nrima Orti Rahayu punika boyaja saking manusa. Taler tan wenten anak sane naenin ngurukang Orti Rahayu punika ring tiang. Nanging Ida Hyang Yesus Kristus ngraga sane nyinahang Orti Rahayu punika ring tiang.\n13Santukan semeton sampun mireng, kadi asapunapi laksanan tiange, duk tiang kantun ngagem agama Yahudi. Sampun tan jangkaan tiang nyangsaren pasamuan druen Ida Sang Hyang Widi Wasa, tur ngusahang mangda pasamuane punika sirna.\n14Sajeroning nglaksanayang agama Yahudi, tiang banget langkungan ring timpal-timpal tiange paturu bangsa Yahudi sane maiaban ring tiang. Tiang banget antengan ngamargiang adat istiadat leluur tiange, bandingang ring timpal-timpal tiange punika.\n15Nanging Ida Sang Hyang Widi Wasa, malantaran sih pasuecan Idane, Ida nyelik tiang ngawit saking tiang kantun ring tengah basang memen tiange, tur ngesengin tiang, buat ngayah ring Ida.\n16Tur rikala Ida mapakayun: nyinahang Putran Idane ring tiang, mangda tiang prasida midartayang Orti Rahayu indik Ida Sang Putra ring bangsane sane boya Yahudi, tiang tan pisan nunas tetimbangan ring isapasira jua.\n17Tiang taler nentenja ka kota Yerusalem buat kapanggih ring parasemeton sane sampun dumunan ring tiang dados utusan Ida Sang Kristus. Nanging tiang ngraris luas ka tanah Arab, wekasan mawali malih ka kota Damsik.\n18Sasampune maletan tigang taun, wau tiang raris ka kota Yerusalem, praya nunas katerangan ring Dane Petrus. Tiang madunungan ring jeroan danene patbelas rahina.\n19Nanging tiang tan kapanggih ring parautusan sane lianan, sajabaning Dane Yakobus, semeton Ida Sang Panembahan.\n20Ida Sang Hyang Widi Wasa dados saksin atur tiange, mungguing saluiring sane suratang tiang puniki, mula wantah sujati amun patutipun. Tiang tan pisan-pisan mobab.\n21Sasampune punika tiang raris luas ka wewengkon jagat Siria miwah Kilikia.\n22Daweg punika, parapasamuane ring tanah Yudea durung tatas uning ring sikian tiange.\n23Parasemetone irika wantah miragi gatra, mungguing anak sane pecak nyangsarain pasamuan Ida Sang Kristus, sane mangkin midartayang indik kapracayan sane naenin jaga sirnayang ipun.\n24Malantaran mireng indik tiange punika, pasamuane raris ngluihang Ida Sang Hyang Widi Wasa.


Gubernur Koster : PKK Madue Amongan Ageng Sajeroning Nyokong Program Pemerintah - balitopnews.com\nGubernur Bali Wayan Koster miwah Ketua TP PKK Provinsi Bali Putri Koster ngrauhin pamargin pakeling Hari Kesatuan Gerak (HKG) ka-49 Warsa 2021\nDENPASAR, Balitopnews.com - Gubernur Bali Wayan Koster miwah Ketua TP PKK Provinsi Bali Putri Koster ngrauhin pamargin pakeling Hari Kesatuan Gerak (HKG) ka-49 Warsa 2021 ring Gedung Ksirarnawa, Taman Budaya Denpasar, Buda (24 Maret 2021).\nGubernur Bali Wayan Koster pinaka Ketua Pembina TP PKK Provinsi Bali nuekang indik mabuatnyane pangrembe saking PKK sajeroning nyokong pamargin program-program pemerintah ring tengahing krama, pinaka organisasi sane madue struktur sane tinas ngawit ring pusat kantos Dasa Wisma. PKK taler mabuat kawentenane sajeroning nyobiahang wiadin ngamargiang program pemerintah.\nSangkaning punika, Gubernur nguningayang kasumekenan uratiannyane majeng program-program Tim Penggerak PKK Provinsi Bali mangda prasida mamargi antar. Ring soang-soang TP PKK ring kabupaten/kota ngamolihang anggaran Rp 500 yuta sajeroning ngamargiang programnyane.\n“Kasumekenan uratian majeng PKK kacihnayang antuk nyokong kawentenan anggaran sane satunggil warsa setata nincap ngawit warsa 2019, 2020. Ring warsa salanturnyane kaaptiang sayan nincap. Kawijakan puniki kaambil saantukan Tim Penggerak PKK madue landasan hukum miwah kelembagaan sane tinas saha kawentenannyane dahat mabuat sajeroning nyokong program pemerintah,” baos Gubernur.\nPutri Koster maosang, mapaiketan ring pakeling Hari Kesatuan Gerak PKK ka-49 Warsa 2021 sampun kalaksanayang makudang-kudang parikrama minakadi Parikrama Sosial antuk ngicen makudang-kudang wantuan. Sekadi ngicen wantuan beras 500 kg majeng Balita Gizi Buruk dan Ibu Hamil KEK (Kekurangan Energi Kronis) miwah 30 kaleng susu antuk soang-soang 850 gram majeng balita gizi buruk ring soang-soang kabupaten/kota sajebag Bali.\nParikrama sosial taler maprakanti sareng Ikatan Bidan Indonesia (IBI) Provinsi Bali sane ngicen wantuan PMT majeng Ibu Hamil KEK miwah Ketua TP PKK Kabupaten/Kota sajebag Bali, ngicen wantuan paket makanan wiadin sane tiosan nganutin ring kahanan soang kabupaten/kota. Salanturnyane ngicen wantuan masker saking TP PKK Pusat majeng TP PKK Kabupaten/Kota, saha soang-soang kaicen 50 dus @ 500 pcs, salanturnyane kasukserahang majeng TP PKK Kabupaten/Kota saha malih kasukserahang ring TP PKK Kecamatan/Desa/Kelurahan. Parikrama sosial puniki kakawitin saking rahina Anggara, 2 Maret 2021 ring Kabupaten Buleleng saha pinih untat kalaksanayang tanggal 22 Maret 2021 ring Kota Denpasar. Salanturnyane ngamargiang vaksinasi COVID-19 majeng pengurus Tim Penggerak PKK Provinsi Bali sajeroning nyokong program vaksinasi sane kalaksanayang saking rahina Saniscara, 6 Maret 2021 ring Kertha Sabha, sinarengan sareng PAKIS Bali wiadin krama tiosan.\n“Makudang-kudang parikrama sane tedun langsung ngwantu krama puniki kalaksanayang, tiosan matetujon nyelehin kawentenan krama, sepisanan ngicen pengaat majeng krama wiadin kader PKK mangda setata saling wantu. Yening puniki kamargiang olih samian krama, majanten nenten wenten krama sane kantos sangsara ring masa pandemi sekadi mangkin,” baos Putri Koster.(gix)


Bilangan 28 (BALI)\n<< Bilangan 28 >>\n1Ida Sang Hyang Widi Wasa ngandikayang Dane Musa,\n2mangda dane ngrauhang ring bangsa Israele, mungguing ring dauh-dauh sane sampun kapastikayang, ipun patut ngaturang aturan rayunan sane ngledangin pakayunan Ida Sang Hyang Widi wasa.\n3Aturan-aturan rayunan sane patut katurang ring Ida Sang Hyang Widi Wasa, inggih punika: pabuat aturan nyabran rahina, panak biri-biri muani tan paceda sane matuuh ataun kalih ukud.\n4Panak biri-biri sane asiki patut katurang semengan, miwah sane lianan katurang nyoreang.\n5Aturan panak biri-birine punika suang-suang, patut kasarengin antuk tepung akilogram sane kulet antuk minyak saitun sane pinih becika.\n6Aturan sane nyabran rahina punika patut kaborbor ngantos telas. Aturan sane kadi asapunika pangawitipun pisan katurang ring gunung Sinai, makadados aturan rayunan. Ambun aturane punika ngledangin pakayunan Ida Sang Hyang Widi Wasa.\n7Aturan panak biri-biri sane pangawit punika, patut kasarengin antuk aturan toya anggur aliter. Toya anggure punika patut kabriokang ring pamorboran aturane punika.\n8Nyoreang, panak biri-birine sane malih asiki punika katurang, tur caranipun pateh sakadi ngaturang aturane semengan, kadulurin antuk aturan toya anggur, puniki taler dados aturan rayunan. Ambun aturane punika ngledangin pakayunan Ida Sang Hyang Widi Wasa.\n9Ring rahina Sabate patut katurang panak biri-biri muani sane tan paceda sane matuuh ataun kekalih, saha tepung kalih kilogram, sane kulet antuk minyak saitun, sakadi aturan sesajen miwah aturan toya anggure.\n10Aturan sane maborbor punika patut katurang nyabran rahina Sabat makadados paweweh aturan sane katurang nyabran rahina, kasarengin antuk aturan toya anggur.\n11Nyabran sasih, sabilang tanggal apisan patut katurang banteng jagiran sane kantun bajang kekalih, biri-biri muani asiki, panak biri-biri muani sane matuuh ataun pepitu, makasami tan paceda, makadados aturan maborbor ringo ayun Ida Sang Hyang Widi Wasa.\n12Makadados aturan sesajen patut katurang tepung sane kulet antuk minyak saitun, inggih punika: sabilang banteng jagiran asiki kasarengin antuk tepung tigang kilogram, miwah biri-biri muani asiki kasarengin antuk tepung kalih kilogram.\n13Tur sabilang panak biri-biri asiki, kasarengin antuk tepung akilogram. Aturan sane maborbor punika makadados aturan rayunan, tur ambunipune ngledangin pakayunan Ida Sang Hyang Widi Wasa.\n14Aturan toya anggur sane patut katurang sasarengan ring aturane maborbor punika, inggih punika: sabilang banteng jagiran asiki patut kasarengin toya anggur kalih liter. Sabilang biri-biri muani asiki kasarengin antuk toya anggur aliter tengah, miwah sabilang panak biri-birine asiki kasarengin antuk toya anggur aliter. Kadi asapunika pidabdab indik aturan maborbor sane patut katurang nyabran sasih, sabilang tanggal apisan, tur patut kalakasanayang sapanjang taun.\n15Minakadi paweweh pabuat aturan maborbor sane katurang nyabran rahina, miwah aturan toya anggur punika, patut taler katurang kambing muani asiki, makadados aturan panyupat dosa.\n16Ring tanggal patbelas sasih sane kaping pisan, semeton patut Marerainan Paskah buat ngluihang Ida Sang Hyang Widi Wasa.\n17Ring tanggal limolas, rerainan sane manut sopacaraning agamane punika kamimitin kantos pitung rahina suenipun. Sajeroning pitung rahina punika semeton patut ngajengang roti tan paragi.\n18Ring rahina sane pangawit ring rerainane punika, semeton patut mapunduh ngaturang bakti, tur sampunang parasemeton magarapan.\n19Semeton patut ngaturang aturan rayunan ring ayun Ida Sang Hyang Widi Wasa, inggih punika: banteng jagiran kekalih, biri-biri muani asiki, miwah panak biri-biri muani asiki, miwah panak biri-biri sane matuuh ataun pepitu, makasami punika tan paceda.\n20Semeton taler patur ngaturang aturan sesajen sane sampun kapastikayang inggih punika: tepung sane kulet antuk minyak saitun. Sabilang banteng jagiran asiki kasarengin antuk tepung tigang kilogram, biri-biri muani asiki kasarengin antuk tepung kalih kilogram,\n21miwah sabilang panak biri-birine muani asiki kasarengin antuk tepung akilogram.\n22Sajaba punika taler patut katurang kambing muani asiki makadados aturan panyupat dosa. Kadi asapunika patutipun semeton ngamargiang upacara panyupat dosan rakyate.\n23Aturane punika makasami dados paweweh pabuat aturan maborbor sane tiosan, sane katurang nyabran semengan.\n24Antuk upacara sane pateh, semeton patut nyabran rahina ngaturang aturan rayunan ring Ida Sang Hyang Widi Wasa, kantos pitung rahina suenipun. Aturan puniki makadados paweweh pabuat aturane maborbor sane katurang nyabran rahina miwah aturan toya anggure. Ambun aturane punika ngledangin pakayunan Ida Sang Hyang Widi Wasa.\n25Ring rahina sane kaping pitu, semeton patut mapunduh buat ngaturang bakti tur sampunang pisan magarapan ring rahinane punika.\n26Ring rahinane sane pangawit ring Rerainan Masan Ngampunge, ritatkala semeton ngaturang abagian saking pamupon gandum semetone sane pangawit ring ayun Ida Sang Hyang Widi Wasa, semeton patut mapunduh ngaturang bakti. Sampunang pisan semeton magarapan.\n27Semeton patut ngaturang aturan maborbor sane ngledangin pakayunan Ida Sang Hyang Widi Wasa, inggih punika banteng jagiran kekalih, biri-biri muani asiki, miwah panak biri-biri muani sane matuuh ataun pepitu, tur makasami punika tan paceda.\n28Sajaba punika taler patut katurang aturan sesajen sakadi sane sampun kapastikayang, inggih punika tepung sane kulet antuk minyak saitun. Sabilang banteng jagiran asiki kasarengin antuk tepung tigang kilogram, biri-birine muani asiki kasarengin antuk tepung kalih kilogram,\n29miwah sabilang panak biri-birine muani asiki kasarengin antuk tepung akilogram.\n30Samalihipun semeton patut ngaturang kambing muani asiki, makadados aturan panyupat dosa. Antuk upacara sane kadi asapunika semeton ngamargiang upacara panyupat dosan rakyate.\n31Aturan-aturane punika miwah aturan anggure punika, makadados paweweh ring aturan sane maborbor miwah aturan sesajen sane katurang nyabran rahina.


Sajeroning Ngrayaang Pahlawan Lokal, Bali Pinaka Tetuladan Ring Jagat | Folklife Magazine\nFoto puniki saking Syafiudin Vifick (@vifickbolang)\nSajeroning Ngrayaang Pahlawan Lokal, Bali Pinaka Tetuladan Ring Jagat\nRing makudang-kudang parindikan, krama Baline nenten minayang linggih anak istri sareng anak lanang utawi setara gender, yening bandingang ring panegara lianan. Krama Bali madue kruna pangentos jadma sekadi tiang, ipun, lan iraga. Akeh aran sane pateh kaanggen olih krama Bali pinaka cihna undagan embas anak alit, lanang utawi istri. Sakadi ring pangarep wastan titiang ‘Nyoman’, sane maartos anak sane kaping tiga. Nyoman puniki kaanggen olih anak lanang utawi istri.\nMakudang-kudang pakaryan ring panegara Barat akehan kakaryanin olih krama lanang, sakewanten ring Bali dados kaambil olih para jana lanang utawi istri. Samaliha, anak istri ring Bali akeh ngambil pakaryan sane abot sekadi nyuwun balok beton, keranjang woh-wohan, payuk madaging toya, lan nyuwun banten sane baat – sawatara mabaat 110 pon. Ri kala ningting gebogan banten puniki, keama istrine ketah katulungin olih akeh krama lanang. Ri kala masuwunan, tangan kiwa anak istrine punika ngamel gebogan, tangannyane malih siki nandan adiri utawi sering taler kakalih anak alitnyane.\nMaosang pakaryan sane abot, sujatinnyane nenten wantah ngandelang bayu sane siteng kemanten. Indonesia naenin madue presiden istri. Titiang marasa angob, ring pulina Bali sane alit jimbarnyane alit yening saihang ring wewidangan panegara Indonesia lianan, yening rereh ring indik pakaryan lan sane tiosan sujatinnyane sampun ngalahang gender. Sampun katah anak lanang dados pangayah. Ri kala istri utawi kurenanyanne makarya, somah ipune ngempu pianakne jumah.\nSakewanten nenten samian pateh. Akehan krama istri sane uningin titiang, pakaryannyane wantah dados ibu rumah tangga utawi ngempu lan makarya jumah tan paupah. Ipun makarya ring paon, ngumbah prabot, lan ngayahin kurenannyane. Ri kala wenten anak istri Bali sane marabian, anak istri punika ngalahin kulawargannyane lan jenek ring kulawarga saha desan rabinnyane. Salami gering agung utawi pandemi puniki, para istrine ring Bali sane sampun marabian panggih titian sakadi krama tamiu ring desannyane embas, duaning nenten kapica malelungan santukan lockdown utawi PPKM.\nYadiastun kawentenan aab jagate sakadi asapuniki, krama istrine ring Bali mrasidayang dados jayanti ring makudang-kudang lomba yadiastun nenten kasumbung ring desannyane. Indike punika raris ngawinang BASAbali/BASAibu Wiki.\nYadiastun kawentenan aab jagate sakadi asapuniki, krama istrine ring Bali mrasidayang dados jayanti ring makudang-kudang lomba yadiastun nenten kasumbung ring desannyane. Indike punika raris ngawinang direktori artis. I riki kramane sane meneng ring desa lan kota ngenahang biografi lan reriptan sane mapaiketan ring krama istri lan sekaannyane, sane akehan nenten kasub kasumbung ring jagate yening saihang ring krama lanang.\nOrti indik pragina punika kaunggahang olih angga sekaannyane, pamekas krama sane nguningin indik kawagedan krama istri punika. Angga sekaa puniki meled nglimbakang pragina mangda ngancan kasub kasumbung ring sajebag jagate.\nCarita-carita punika kasobiahang nganggen basa Bali, pangaptine sida nuldulin kayun kramane sajeroning nincapang kawigunan basa Baline. Saking makudang-kudang warsa, kawentenan krama sane nganggen basa Bali ngawinang manahe egar, santukan sakadi ketah kauningin, akeh sane ngulengang pikayun ring paplajahan bahasa Indonesia lan bahasa Inggris. Krama Bali sane sareng ring BASAbali Wiki percaya pisan yening budaya druene muatang pisan karajegan basa Bali druene.\nSalanturnyane wenten tigang imba orti saking angga komunitas sane sampun kakirim ka wiki kadi puniki.\nFoto puniki saking Ni Luh Gde Vony Dewi Sri Partani\nEmbas ring Denpasar, 28 Juni 1978, Ni Luh Gde Vony Dewi Sri Partani malajah nglukis tan paguru. Dane silih tunggil istri Bali sane teleb ring lukisan utawi gegambaran pinaka jalaran molihang sakaya lan nglanturang kauripan. Dane taler nganggen internet pinaka piranti sajeroning nyobiahang pakaryannyane ring kramane sajebag panegara.\n“Titiang meled prasida sakadi krama istri Bali sane kukuh lan teguh,” baos Vony. “Yadiastun wenten pikobet patriarki, istri Bali kapica galah makarya.”\nRing Bali, titiang precaya pisan indik desa, kala, patra. Tegesnyane genah, galah, lan jadma, mangda prasida nganutin tur nglimbakang kawruhan nganutin swakaryanyane. “Istri Bali prasida waged dados pragina modern,” atur Vony, “tur tetep ngmargiang swadharma dados istri Bali.”\nVony percaya yening kantun wenten krama istri sane durung kapercayain kawagedannyane sajeroning baga seni, yadiastun kadi sapunika krama istrine nenten dados makirig. Sakewanten, maduluran ring indike punika krama istrine prasida numbuhang api jengah sane ngabar-abar sajeroning mareriptan, sane ngawinang krama istrine prasida madue wibawa lan krama lanange angob ring pakaryan druene. “Sane banget kabuatang olih krama Baline wantah pangangken becik utawi apresiasi,” teges Vony. “Icen krama istrine panampen becik utawi apresiasi ring pakaryan sane sampun prasida karipta.”\nWiki lan angga sekaa sane nyurat profil Vony ngicen galah ring kramane mangda prasida polih panampen becik ring pakaryan lokal, nasional, saha internasional.\nFoto puniki saking Made Teja\nJro Putu embas ring Mengwi, Badung, Bali 4 Juli 1979. Dane wantah balian, nglantarang pamuwus niskala rauhing sakala, sane ngayahin para janane sajeroning tetamban tradisional, waged ring indik pinyungkan sarira miwah kayun. Krama Baline percaya pisan ring kawentenan jagat sane kapah dados kakalih inggih punika jagat sane prasida kakantenang utawi sakala, miwah jagat sane nenten prasida kakantenang utawi niskala.\nSang sane rauh mrika sering mataken indik kawentenen anak alit sane wawu embas, sapa sira sane mantuk mapawayangan, utawi sira sane seda. Mangdane prasida nguningin indike punika, Jro Putu nglantarang pinunas saking sang sane mapinunas ring jagat niskalane. Malarapan santuk swadarmannyane, Jro Putu ngicen pawisik indik biuta miwah indik sane ngawinang bagia ring sajeroning kulawarga sane mapinunas. Jro Putu prasida molihang kawagedan puniki saking iwannyane sane istri tur ngentosin dane ri sampune sang maraga panuntun lebar.\nDane uning pisan yening kawentenan dane ring masyarakat dahat kabuatang, santukan kidik pisan anak istri sane katuntun dados balian. Jro Putu marasa yening pakaryannyane nenten mabinayan ring krama lanange, taler ri kala dane taler ngambil pakaryan sajeroning kulawarga. Wiki ngawinang akeh para janane sane uning ring dane, lianan ring gatra sane sampun nglimbak saking para jana sane sampun katulungin antuk kasaktian dane.\nFoto puniki saking Catur Yudha Hariani\nSapuput masekolah ring SMA, Catur Yudha Hariani dados aktivis palemahan utawi lingkungan. Dane uleng ring pikobet luhu utawi sampah majalaran antuk ngamargiang lokakarya pendidikan. Pakaryan danene wantah nuldulin kayun kramane magarapan ring sisan luhu sajeroning paumahan tur sareng-sareng maparilaksana mangda wewidangan jagat Baline resik tur asri. Pakaryan danene taler ngentenin para yowanane mangda satata urati ring palemahan.\nMakarya ring lembaga sane nelebin indik isu lingkungan salami petang warsa, Catur ngancan percaya yening krama istrine ring Bali patut makarya tur ngamargiang swadharma nitenin palemahan jagate. Manut dane, pikobet utama palemahan prasida taler ngawinang kaon ring krama istri lan alit-alite. Nika mawinan baos anak istri patut kapirengang rikala makarya uger-uger ngenenin indik palemahan. Sakewanten ring Bali, pakaryan puniki akehan kaambil olih krama lanang, santukan krama istri uleng ring pakaryan sarahina ring geria, puri, wiadin umah.\nCatur mikelingin indik kidiknyane uratian sane katur ring krama istri. Umpaminnyane, krama istri ring Bali sane sampun makulawarga milih pakaryan pinaka ibu rumah tangga rikala makarya kartu keluarga. Sujatinnyane, krama istrine ring Bali akeh ngambil pakaryan. Tiosan ring ibu rumah tangga, krama istrine ring Bali makarya ulat-ulatan keranjang. Kidiknyane pangangken indik pakaryan krama istri Bali punika ngwetuang linggih sane nenten jenar rikala nepasin pikobet aab jagate.\nCatur nugesang, milih dados aktivis bandingang ibu rumah tangga mangda nenten kasengguh tuna ring pakaryan. Dane precaya, krama Bali punika asah asih asuh, nenten nganistayang pakaryan.\nCatur precaya yening internet, media sosial, lan teknologi dahat ngwantu pakaryan sajeroning nepasin pikobet palemahan. Manut dane, teknologi pinaka piranti mangda kramane prasida ngancan ngresepang indik palemahan.\nPinih anyar, Catur ngentenin krama istrine ring desa yening leluu plastik lan toya putek ngwetuang pikobet. Dane ngaptiang mangda krama istrine ngentosin tas kresek sane kaanggen antuk piranti sane prasida malih kaanggen. Dane mapakeling ring krama istrine mangda ngwatesin nganggen luhu majalaran antuk daur ulang mangda palemahanne asri.\nBASAbali Wiki kakawitin antuk kamus online Bali-Indonesia-Inggris rikala ngwangun platform, raris kawewehin antuk fitur sakadi rak buku, sejarah masyarakat, tur sasolahan sane kairing antuk tetabuhan lan sesolahan. Dumun, BASAbali wiki wantah nglimbakang basa Bali, sakewanten salanturnyane para pangawi nglimbakang tur ngranjingang basa lianan sane kaanggen ring panegara Indonesia. Paweweh puniki ngawinang BASAbali Wiki kaanggen tetuladan olih sekaa lianan ring jagate.\nDirektori seniman pacang terus kalimbakang mangda kramane ngancan uning ring para sametone sane waged tur kasumbung. BASAbali/BASAibu micayang genah ring kramane saking makudang-kudang negara nglimbakang orti indik sekaa utawi komunitas.\nSane ngawinang titiang garjita, sekaa punika prasida nganggen BASAbali Wiki pinaka piranti modern sajeroning nglimbakang pikayunannyane. “Titiang dahat garjita,” baos Ni Luh Gde Vony Dewi Sri Partani, “malarapan antuk daging cakepan ring perpustakaan virtual puniki, titiang prasida ngamedalang pikayun dumogi prasida nuldulin pikatun krama istrine, nenten wantah ring Bali taler ring jagat lianan, mangda teleb makarya gumanti sida mangguh kasukertan.\nNi Nyoman Clara Listya Dewi pinaka Panerima Karir Awal National Geographic lan Kepala Komunikasi ring BASAbali Wiki.\nKasalin antuk basa Bali olih Made Sugianto miwah Putu Eka Guna Yasa.


Dewa Saputra: PIDATO BAHASA BALI PUNTUL-PUNTULAN BESINE YENING SANGIH SINAH MANGAN\nPIDATO BAHASA BALI PUNTUL-PUNTULAN BESINE YENING SANGIH SINAH MANGAN\nPUNTUL-PUNTULAN BESINE YENING SANGIH SINAH MANGAN\nIda dane sareng sami sane wangiang titiang, sadurung ngawit titiang matur lugrayang titiang ngaturang puja pangastuti pengayubagia mantuka ring Ida Hyang Parama Kawi maduluran antuk pengastungkara :\nPinih riin mantuka ring para sujana sami, punika taler para maha dyaksa lan para pamiarsa sane dahat suksmayang titiang. Ida dane sareng sami ring galahe sane becik puniki titiang nyadia ngaturang pidarta basa bali sane mamurda :\n“ PUNTUL-PUNTULAN BESINE YENING SANGIH SINAH MANGAN “\nRing galahe sane becik puniki titiang rumasa garjita ring manah riantukan prasida kacunduk saha sadu arep ring ida dane sareng sami. Yening baosang indik jimbar keweruhane sane patut pelajahin sekadi “segara tanpa tepi” taler kebaos sekadi toyan segarane sane nenten telas-telas antuk iraga melajahin selawas iraga maurip. Nyansan akehang melajahin, nyansan daleman ngulati daging sastrane, iraga pacang rumasa ring dewek jugul utawi nambet. Nyansan akehang melajah, nyansan akehang ngewacen daging sastrane, jek setata rumasa kirang tur rumasa ring dewek jugul. Sios ring anak sane kaluwen, sayan ngakehan ajeng-ajengane rumasa sayan waneh nyansan wareg kerasayang. Punika mawina ida dane sang meraga wikan, sayan ngakehang utawi sane kepratiaksa daging sastrane mewastu nyansan ngandapan angga. Santukan rumasa akeh sane durung kauningan. Kebaosang raris sekadi angganing padi, sayan medaging ipun nguntul yening puyung ipun nyeleg.\nIda dane sareng sane wangiang titiang, pemekas mantuka ring para yowanane sane kantun wenten ring sajeroning brahma cari asrama, ngiring ajegang tur laksaneyang bebaosane “melajah kantos kawekas selawas iraga maurip” sampunang waneh-waneh ngulik daging sastrane.\nIda dane sareng sami sane kusumayang titiang, ring aab jagate sekadi mangkin sane kebaos “ jagat global “ aab jagate tanpa wates, mapulungan dados asiki, bilih-bilih ring sajeroning “teknologi telekomunikasi” sarana utawi media mekadi surat kabar, majalah, buku-buku, televisi, radio, pinaka sumber informasi yening iraga kepaice dirga yusa utawi lantang yusa. Anggen raris galahe punika ngewacen daging sastrane sinah akeh mepikolih kaweruhan. Sekadi sinonggane “yening lantang pepalihne akeh selipane” yening doh utawi joh pemargine akeh pngelawan sane kepanggihin suka miwah duka becik utawi kaon. Punika mawinan selawas iraga maurip sampunang waneh-waneh ngewacen daging sastrane mangde sekadi meajeng-ajengan. Punika raris kebaosang sekadi sinonggane “gayung camplung” segara punika kaumpamiang sekadi pepelajahan sane nenten telas-telas tur kelintang akeh wenten sane medue kewikanan a cangkir, wenten sane a pucung, taler wenten sane a jeding. Sane mangkin sampunang nyesel ring padewekan, bebaos penglingsire tinutin “puntul-puntulan besine yening sangih sinah mangan” yadiastun iraga belogan teken timpale sakewala yen suba pakerengin baan memaca bukune, mekelo-kelo sinah irage dados jadma dueg tur mewiguna.\nIda dane sareng sami sane wangiang titiang, yening tlektekang mikayunin para yowanane, ring sajeroning aab jagate sekadi mangkin, kamustiang mangde prasida ngukuhang budaya tur mangde presida taler mapikolih ring persaingan global. Napi mawinan asapunika ? santukan para guru mekadi guru rupaka, guru pengajian, miwah guru wisesa sayn nincap, ngenenin indik tata cara miwah swadharmanyane ring sajeroning ngewangun karakter para yowanane mangde presida kukuh tur mapikolih becik.\nSampunang sekadi “nyibak tiinge ngamis kacerikan” sampunang setata nyalahang para yowanane utawi alit-alit druwene. Anggen petapanyane sang meraga pande besi, amunapi je siteng utawi katos besine punika, santukan serahina kekaryanin, sinah besine punika presida dados prabot sane mewiguna. Mangde prasida taler para yowanane kukuh ngelestariang budaya baline, ring sajeroning pasuka dukan mangde prasida selunglung sebayantaka, sagilik-saguluk, paras paros sarpanaya, saling asah saling asih tur saling asuh.\nIda dane sareng sami sane kusumayang titiang, yening baosang indik kautaman kebudayaan baline, paiketanyane kalintang tekek pisan ring pariwisata. Genah ngerereh pengupajiwa krama baline ring pariwisatene, wantah keluwihan budaya baline sane kesanggra antuk keasrian jagat baline. Napi mawinan asapunika ? iraga dados krama bali mangde ngewacen buku-buku sastra bali inggian sane mebasa bali miwah nganggen basa kawi, mangda presida nincapang budaya baline sane mepikenoh becik. Ngiring tincapang budaya baline antuk melajahin nganggen tur ngaresepang basa baline, santukan basa baline punika pinaka wadah budayane. Tincapang ngewacen tur nguratiang daging sastra utawi kesusastraan baline, santukan sastra punika pinaka sarana ngewangun kebudayaan baline. Kukuhang angga premana druwene ring sajeroning ngajegang budaya baline.\nIda dane sareng sami sane wangiang titiang, wantah asapunika presida antuk titiang ngaturang atur amatra dumadak jek wenten pikenoh ipun menawi wenten atur titiang sane nenten mangeh ring arsa, titiang nunas majeng ring ida dane sareng sami\n“menek jukung ngelampah segara, nganggo amed ajak makejang”\n“kirang langkung titiang nunas ampura, tambet titiang kalintang”\nPuputang titiang antuk paramasanti “OM SHANTI SHANTI SHANTI OM”\nPosted by Dewa Saputra at 02:37\nPERPUSTAKAAN SMA NEGERI 7 DENPASAR\nPIDATO BAHASA BALI PUNTUL-PUNTULAN BESINE YENING S...\nKEBERADAAN TANAH DAN BATUAN DALAM KEHIDUPAN\nNaskah Dharma Wecana SAD KERTIH


Bilangan 14 (BALI)\n1Awengi mepek bangsa Israele pada ngeling gerong-gerong santukan sangsaya manahipune.\n2Ipun pada pakrengkeng marep ring Dane Musa miwah Dane Harun. Sapuniki baosipune: “Luungan suba iraga mati di Mesir, wiadin dini di tegal melakange ene.\n3Apa gunanne Ida Sang Hyang Widi Wasa nuntun iraga ka gumi Kanaane ento? Ditu iraga lakar mati di pasiatan, tur somah-somah muah pianak-pianak iragane lakar katawan. Melahan suba yen iraga malipetan ka Mesir.”\n4Duaning punika ipun raris mabaos ring pantaran ipune sapuniki: “Jalanja jani iraga milih pamimpin adiri, tur malipetan buin ka Mesir.”\n5Irika Dane Musa miwah Dane Harun tumuli sumuyud ring arepan bangsane punika makasami.\n6Daweg punika Dane Yosua okan Dane Nun, miwah Kaleb okan Dane Yepune, sang kalih sane pecak sareng-sareng dados mata-mata, raris nguek panganggennyane makadados cihna kasungsutan kayun danene.\n7Sang kalih punika tumuli mabaos ring bangsane punika makasami sapuniki: “Jagate sane selehin tiang punika tan kadi-kadi becikipun.\n8Yening Ida Sang Hyang Widi Wasa ledang ring iraga, Ida jaga makta iraga mrika, tur maicayang tanah sane gemuh landuh punika ring iraga.\n9Sampunangja brontak nglawan Ida Sang Hyang Widi Wasa tur sampunangja ajerih ring jadmane sane wenten irika, santukan dangan jaga antuk ngaonang ipun. Ida Sang Hyang Widi Wasa nyarengin iraga tur Ida sampun ngaonang dewa-dewa sane nyayubin jadmane sane wenten irika. Duaning punika, sampunangja semeton ajerih.”\n10Rakyate makasami pada nagih ngencurin dane sareng kalih antuk batu, nanging tan dumade ipun sami pada ngeton caya gumilang saking Kemah Linggih Ida Sang Hyang Widi Wasa, nyeleg duur Kemah Linggih Idane.\n11Ida Sang Hyang Widi Wasa raris ngandika ring Dane Musa, sapuniki: “Nganti buin amunapa makelonne rakyate ene nganistayang Ulun? Nganti buin amunapa makelonne ia enu bengkung tusing pracaya teken Ulun, yadian suba liu pesan katawahan ane suba edengang Ulun di pantarannyane?\n12Ulun lakar nyirnayang ia, baan grubug. Nanging kita lakar dadiang Ulun bangsa ane gedenan tur kuatan teken bangsane ene.”\n13Nanging Dane Musa tumuli matur ring Ida Sang Hyang Widi Wasa sapuniki: “Duh Ratu Sang Hyang Widi Wasa, wong Mesire sampun uning mungguing Palungguh IRatu sane nuntun titiang saking Mesir, malantaran kuasan Palungguh IRatu.\n14Tur indike punika pacang critayang ipun ring jadmane sane magenah ring panegara puniki. Dadosipun jadmane iriki sami sampun pada uning, mungguing Palungguh IRatu nyarengin titiang sareng sami. Ipun taler sampun pada uning mungguing Palungguh IRatu sampun makantenang teja wedanan Palungguh IRatu ring ipun, rikala mega druene masandekan ring duur titiange, samaliha nyabran rahina Palungguh IRatu nyarengin titiang mamargi antuk sesaka ambun rikalaning rahina, tur rikalaning wengi antuk sesaka geni.\n15Yening Palungguh IRatu mademang kaula druene puniki makasami, dadosipun bangsa-bangsane sane sampun naenin miragi indik kabinawan Palungguh IRatu jaga mabaos,\n16mungguing Palungguh IRatu ngamademang kaula druene ring tegal melakange punika, santukan Palungguh IRatu nenten mrasidayang nuntun ipun ka jagat sane sampun janjiang Palungguh IRatu.\n17Duh Ratu Sang Hyang Widi Wasa, duaning punika titiang nglungsur, ledang Palungguh IRatu nyinahang kakuasan Palungguh IRatu ring titiang sareng sami, tur laksanayangja paindikan sane sampun janjiang Palungguh IRatu ritatkala Palungguh IRatu masabda sapuniki:\n18‘Ulun, Sang Hyang Widi Wasa tusingja gegison lakar duka. Ulun nyinahang sih pasuecan muah kasatian Ulune, kanti maliah-liah. Ulun ngampurayang jlemane ane madosa muah ane bani teken Ulun. Nanging yadianja buka keto, Ulun lakar ngukum sawatek anake ane madosa teken Ulun. Malahan Ulun lakar ngwalesang kapelihan wong tuanne teken pianak muah cucunnyane, kanti neked sig katurunane undag ping telu muah ping pat.’\n19Duh Ratu Sang Hyang Widi Wasa, santukan Palungguh IRatu kalintang sih sueca, samaliha satia tuu ring janjin Palungguh IRatu, pinunas titiange, ledang Palungguh IRatu ngampurayang dosa-dosan jadmane puniki, sakadi Palungguh IRatu sampun ngampurayang ipun, ngawit saking ipun makaon saking tanah Mesir.”\n20Ida Sang Hyang Widi Wasa tumuli masabda sapuniki: “Nah Ulun lakar ngampurayang ia buka pinunas kitane.\n21Nanging masrana parab Ulun sang maraga nyeneng muah kaluihan Ulune ane nguub gumine ene, Ulun majanji,\n22mungguing uli pantaran jlemane ene, tusing ada ane lakar enu idup, buat lakar ngaug gumi ane suba janjiang Ulun teken leluurnyane, sawireh ia tusing nyak tinut teken Ulun. Ia tan papegatan mintonin Ulun, yadiastu ia suba nepukin Ulun ngiangin ia malantaran caya ane dumilah. Buina ia suba nepukin katawahan-katawahan ane suba adakang Ulun di Mesir muah di tegal melakange.\n23Ia tusing lakar ngaug gumine ane suba janjiang Ulun teken leluurnyane malantaran sumpah. Uli pantaran anake ane nulak Ulun, tusing lakar ada ane ngenjekin gumine ento.\n24Nanging I Kaleb, parekan Ulune, ia tusingja buka keto. Ia enu pageh satia tuu teken Ulun. Sawireh keto, Ulun lakar nuntun ia ka tanah ane suba jlajaha ento, tur tanahe dangsah ane jani tongosina baan wong Amalek muah wong Kanaane, ento lakar dadi gelah katurunan I Kalebe, parekan Ulune ento. Nah kita Musa, buin mani kema malipetan majalan ka tegal melakange ane ngungsi ka Pasih Teberau.”\n26Ida Sang Hyang Widi Wasa raris masabda ring Dane Musa miwah Dane Harun asapuniki:\n27“Buin makapidanke jlemane ane jaat-jaat ene ngrengkeng teken Ulun? Ulun suba mireng pakrimiknyane.\n28Ane jani orahang teken ia sabdan Ulune buka kene: Masrana parab Ulun, Ulun suba masumpah mungguing Ulun lakar nibakang teken kita paundukan buka ane tagih kita ento. Ulun ene Ida Sang Hyang Widi Wasa ane suba masabda buka keto.\n29Kita lakar mati, muah bangken kitane maura di tegal melakange ene. Kita suba pakrengkeng nglawan Ulun, ento krana sajabaning I Kaleb muah I Yosua, sawatek anake ane matuuh duang dasa tiban ngamenekang di pantaran kitane tusing ada ane lakar ngenjek di gumine ane suba janjiang Ulun teken kita ento.\n31Kita ngorahang pianak-pianak kitane lakar katawan. Nanging ia lakar ajak Ulun ngaug ka gumine ane tusing kanggoang kita ento, tur gumine ento lakar dadi gumi pagelahannyane.\n32Kita ajak makejang lakar mati di tegal melakange ene.\n33Pianak-pianak kitane lakar ngumbara di tegal melakange petang dasa tiban makelonne. Sawireh kita tusing satia, dadinne pianak-pianak kitane ngemasin sangsara, kanti uli pantaran kitane tusing ada ane enu angan aukud.\n34Kita lakar ngemasin pikolih dosa-dosan kitane petang dasa taun makelonne, nah ento ataun makadadi silur awai, amun makelon kitane nylajah gumine ento. Kita lakar nawang, kenken rasanne, yen Ulun nglawan kita.\n35Ulun masumpah mungguing Ulun lakar nyalanang paundukane ene marep teken jlemane ane jaat buka kita, ane suba sakongkel nglawan Ulun. Kita ajak makejang lakar mati di tegal melakange ene. Ulun ene Ida Sang Hyang Widi Wasa.”\n36Jadmane sane kutus antuk Dane Musa buat nyelehin tanahe punika, ipun makta orti sane nenten wiakti. Indike punika ngawinang wong Israele pada pakrengkeng nglawan Ida Sang Hyang Widi Wasa. Duaning punika Ida Sang Hyang Widi Wasa tumuli nyisipang antuk pinakit, sane ngawinang ipun padem.\n38Saking pantaran mata-matane sane roras punika, wantah Dane Kaleb lan Dane Yosua kewanten sane kantun urip.\n39Ritatkala Dane Musa ngrauhang paindikan sane sampun kapangandikayang antuk Ida Sang Hyang Widi Wasa ring bangsa Israele, bangsane punika raris pada sedih kingking.\n40Benjangne pasemengan pisan ipun pada makinkin jaga mamargi magegebug ring pagunungan jagate punika. Sapuniki baos ipune: “Tiang sareng sami puniki sami sampun madosa. Nanging sane mangkin tiang mamanah jaga ngrampas jagate punika, sane kapangandikayang antuk Ida Sang Hyang Widi Wasa ring tiang.”\n41Nanging Dane Musa ngandika sapuniki: “Napi awinan sane mangkin semeton mapikayun tempal ring titah Ida Sang Hyang Widi Wasa? Semeton nentenja jaga mapikolih.\n42Sampunang semeton lunga. Meseh-meseh semetone jaga ngaonang semeton, santukan Ida Sang Hyang Widi Wasa nenten ngiangin semeton.\n43Rikala semeton jaga ngarepin wong Amalek miwah wong Kanaane punika, semeton jaga seda ring payudan. Ida Sang Hyang Widi Wasa nenten jaga ngiangin semeton, santukan semeton nenten kayun astiti bakti ring Ida.”\n44Nanging wong Israele kantun taler bengkung tur ngungsi pagunungane punika, yadiastu Dane Musa miwah Peti Prajanjiane punika, kantun ring pakemahan.\n45Wong Amalek miwah wong Kanaane sane wenten irika raris ngebug tur ngaonang bangsa Israele, saha nguber ipun kantos rauh ring Horma.


Amos 5 (BALI)\n1Inggih semeton wong Israel, pirengangja kakidungan tiange puniki, sane kidungang tiang buat mendem sawan semetone, sapuniki:\n2“Paradaa Israele pada bah, tur nenten mrasidayang malih bangun! Ipun pada bah tan kalinguang ring tanahe, tur nenten wenten anak sane nulungin mangunang ipun.”\n3Ida Sang Hyang Widi Wasa Sane Maha Luur masabda sapuniki: “Ada kota di Israel ane ngutus prajurit siu diri ka pasiatan, nanging tuah satus diri ane enu malipetan. Kotane lenan mesuang prajurit satus diri nanging tuah adasa ane teka malipetan.”\n4Ida Sang Hyang Widi Wasa ngandika ring wong Israele sapuniki: “Maija sig Ulune, kita lakar muponin idup.\n5Edaja kema ka Berseba mabakti. Edaja negarang nagih matemu teken Ulun di Betel. Betele ento lakar tusing enu. Edaja kema ka Gilgal. Wong Gilgale suba kapastikayang lakar kaselong.”\n6Rarisangja tangkil ring Ida Sang Hyang Widi Wasa, janten semeton jaga urip. Yening semeton nenten tangkil rig Ida, Ida jaga nyander semeton, waluya sakadi genine sane nibenin wong Israele. Genine punika jaga ngeseng wong Betele, tur nenten wenten anak sane mrasidayang ngamademang genine punika.\n7Semeton sampun keni pasisip. Semeton nyilurin kadilan tur melog-melog nyuang gelah anak!\n8Ida Sang Hyang Widi Wasa sane ngardi bintang-bintang, bintang Kartika miwah bintang Panah. Ida ngentosin petenge antuk galang miwah rahinane antuk wengi. Ida ngesengin toyan segarane tumuli kabriokang ka mrecapada. Parab Idane punika, Ida Sang Hyang Widi Wasa.\n9Ida nibakang karusakan ring jadmane sane mawisesa miwah ring bentengipune.\n10Semeton pada geting ring asing-asing anak sane tungkas ring paindikane sane tan adil miwah sane maosang kasujatian ring pangadilan.\n11Semeton sampun nindes anake sane tiwas miwah ngrampok gandumipune. Duaning punika, semeton nenten jaga muponin urip ring umah semetone sane malakar antuk batu sane becik-becik sane sampun kardi semeton, wiadin nenten jaga nginum anggur saking abian anggur semetone sane becik, sane sampun tandur semeton.\n12Tiang uning, ambate abot dosa-dosan semetone miwah ambate akeh kacorahan sane laksanayang semeton. Semeton nyangsaren anake sane becik, semeton nagih tetombokan miwah ngalang-ngalangin anake tiwas buat nunas kadilan ring pangadilan.\n13Duaning punika, paindikan sane becik kalaksanayang ring masa sane jaat punika, inggih punika meneng mapepan!\n14Usahangja nglaksanayang paindikan-paindikan sane patut, tur sampunang nglaksanayang paindikan sane jaat, mangdane semeton prasida urip. Yen sampun kadi asapunika, Ida Sang Hyang Widi Wasa, Widi Sane Maha Kuasa, sinah jaga ngiangin semeton, sakadi pangajap-ajap semetone.\n15Getingja ring paindikan sane corah, tresnainja paindikan sane patut, tur margiangja kadilan ring pangadilane. Menawita Ida Sang Hyang Widi Wasa pacang asung lugraha ring jadmane sane kantun urip ring bangsane puniki.\n16Duaning punika Ida Sang Hyang Widi Wasa Sane Maha Luur miwah Sane Maha Kuasa, masabda sapuniki: “Lakar ada sesambatan muah ling kaduhkitan di rurung-rurung kotane. Kayang parapetanine masih lakar kakaukin buat mangelingin anake ane mati, bareng-bareng ngajak anake ane mula kaupah buat mangelingin anak mati.\n17Lakar ada sesambatan sig sakancan abian anggure. Sakancan unduke ento lakar kasidan, sawireh Ulun lakar teka nyisipang kita.” Kadi asapunika sabdan Ida Sang Hyang Widi Wasa.\n18Ambate jagi sengkalannyane pabuat semeton sane ngedotang rahinan Ida Sang Hyang Widi Wasa. Napike pikenohipun rahinane punika pabuat semeton? Pabuat semeton rahinane punika jaga dados rahina sane peteng dedet, boyaja rahina sane galang.\n19Rahinane punika waluya sakadi anake sane luput saking bungut singane tumuli ulung ka bungut beruange. Wiadin waluya sakadi anak wau rauh jumah, raris ngusud tembok, tumuli kagutil antuk lelipine.\n20Rahinan Ida Sang Hyang Widi Wasa jaga mamuat peteng dedet, tur boyaja galang. Rahina punika jaga dados rahina sane peteng, sane nenten wenten galangipun.\n21Ida Sang Hyang Widi Wasa masabda sapuniki: “Ulun geting teken upacara-upacara agaman kitane. Ulun tusing ledang teken unduke ento makejang.\n22Yen kita ngaturang aturan maborbor, aturan gandum teken Ulun, Ulun tusing lakar nampi aturane ento. Ulun tusing lakar nyak nampi wewalungan ane suba mokohang kita buat lakar anggon kita aturan teken Ulun.\n23Suudangja kakidungan kitane ane uyut ento. Ulun tusing ledang mirengang munyin kecapin kitane.\n24Nanging tungkalikane depangja kadilane membah buka yeh tukade muah kapatutane membah buka tukade ane tusing taen nyat.\n25Ih wong Israel, Ulun tusing taen ngarsayang aturan muah banten petang dasa taun makelonne dugase Ulun nantan kita ngliwatin tegal melakange.\n26Nanging ane jani sawireh kita suba nyungsung palawatan Sakute, dewan ratun kitane muah Kewan dewa bintang kitane, kita lakar patut negen arcane ento,\n27dikalan Ulune lakar nyelong kita ka gumi ane ngliwatin kota Damsike.” Kadi asapunika sabdan Ida Sang Hyang Widi Wasa sane maparab Ida Sang Hyang Widi Wasa Sane Maha Kuasa.


Wahyu 1 (BALI)\n1Cakepan puniki mamuat paindikan sane kasinahang antuk Ida Hyang Yesus Kristus, inggih punika paican Ida Sang Hyang Widi Wasa sane kapaicayang ring Ida, mangdane Ida nyinahang ring paraparekan Ida Sang Hyang Widi Wasa, ngeniang paindikan sane pacang gelis rauh. Ida Sang Kristus nyinahang paindikane puniki ring parekan Idane Yohanes, malantaran Ida ngutus malaekat Idane, ngrauhin dane.\n2Tur Dane Yohanes nuturang saluiring paindikan sane sampun panggihin dane punika. Puniki tutur danene ngeniang indik pituduh Ida Sang Hyang Widi Wasa miwah ngeniang indik kasujatian sane kasinahang antuk Ida Sang Hyang Yesus Kristus.\n3Bagia anake sane mamaosin cakepan puniki miwah bagia taler anake sane miragiang pawarah-warah ngeniang paindikan sane jaga rauh puniki, saha ninutin sawatek sane sampun tinulis ring cakepane puniki. Santukan kala masan paindikane puniki jaga kalaksanayang sampun nampek.\n4Surat saking tiang Yohanes katur ring pasamuane makapepitu sane wenten ring tanah Asia Alit. Sih pasueca miwah sutrepti rahayu saking Ida Sang Hyang Widi Wasa sane wenten mangkin, tur sane riin sampun wenten miwah sane taler wenten ring wekasan miwah saking rohe sane pepitu, sane nyadpada wenten ring ajeng singasanan Idane,\n5miwah saking Ida Hyang Yesus Kristus, saksi sane satia tuu, Sang Putra sane pinih duur, sane sampun katangiang saking pantaran anake padem, tur sane taler mrentah pararatune ring jagate puniki, nyarengin semeton. Ida asih sueca ring iraga, tur malantaran sedan Idane, Ida sampun mebasang iraga saking dosa-dosan iragane.\n6Tur Ida sampun nglugrain iraga mrentah sakadi pararatu, tur ngaturang ayah ring Ida Sang Hyang Widi Wasa, Ajin Idane, sakadi parawiku. Wantah Ida Hyang Yesus Kristus kewanten sane nruenang kaluihan miwah kakuasane kantos salami-laminnya. Amin!\n7Pada cingakinja, Ida rauh maduluran mega. Sakancan anake pacang ngantenang Ida, kadi asapunika taler anake sane sampun numbak Ida. Tur sawatek parabangsane ring jagate pacang mangelingin Ida. Sampun janten kadi asapunika. Amin.\n8“Ulun ene ane pangawit muah ane panyuud,” kadi asapunika sabdan Ida Sang Hyang Widi Wasa, Sang Panembahan Sane Maha Kuasa, sane riin sampun wenten, sane wenten mangkin miwah sane wenten ring wekasan.\n9Tiang puniki Yohanes, semeton ragane, tur sajeroning patunggilan ring Ida Hyang Yesus, tiang sareng-sareng nandang kakewuhan ring semeton miwah sareng-sareng sajeroning Pamrentahan Idane miwah sajeroning kapagehan. Tiang kaselong ring pulo sane mawasta Patmos, santukan tiang midartayang sabdan Ida Sang Hyang Widi Wasa miwah kasujatian sane kasinahang antuk Ida Hyang Yesus.\n10Ring rahina Reditene, tiang marasa kakuub antuk Roh Ida Sang Hyang Widi Wasa. Raris tiang miragi suara jangih, sane suarannyane tan bina kadi suaran trompet, mabaos ring ungkur tiange.\n11Sapuniki baosne: “Apaja ane tepukin kita, suratangja di bukune, tur papetangja bukune ento ka pasamuane ane pepitu ento, ane ada di kota-kota Epesus, Smirna, Pergamus, Tiatira, Sardis, Piladelpia muah Laodikia.”\n12Tiang raris matolihan mamanah uning ring anake sane mabaos ring tiang punika. Irika kantenang tiang wenten tatakan lampu pepitu sane malakar antuk mas.\n13Ring basa tengah tatakan lampune sane pepitu punika panggihin tiang wenten anak sane pakantenannyane sakadi manusa, nganggen jubah sane lambihne rauh ka cokor, tur dadan Idane kabedbed antuk pepetet mas.\n14Prabu miwah rambut Idane putih sakadi bulun biri-birine wiadin sakadi saljune, tur panyingakan Idane ngendih tan bina sakadi genine.\n15Cokor Idane makilap sakadi temagane sane wusan masepuh raris kakosot ngantos gumilap, tur suaran Idane sakadi grudugan toya ageng ngecor ring grembengane.\n16Tangan Idane sane tengen ngamel bintang pepitu miwah saking cangkem Idane medal pedang sane marai kekalih tur mangan pisan. Prarain Idane masunaran sakadi suryane sedeng tengai tepet.\n17Rikala tiang ngantenang Ida, tiang jeg bah makakeb ring ajeng cokor Idane, tan bina sakadi anak padem. Ida raris ngusud tiang antuk tangan Idane sane tengen tur kadulurin pangandika sapuniki: “Edaja takut! Ulun ene ane panyumu muah ane panyuud.\n18Ulun ene anak ane maraga idup. Ulun suba mati, nanging pedasinja, Ulun suba idup kanti salawas-lawasne. Ulun mrentah Sang Pati muah Pati Lokane.\n19Ento awanane, suratangja apa ane tingalin kita, nah ento ane ada jani muah ane bakal teka manian.\n20Artin bintange ane pepitu di liman Ulune di kenawan muah tatakan lampu mase ane pepitu ento kene: Bintange ane pepitu, mateges paramalaekat pasamuane ane pepitu muah tatakan lampune ane pepitu, mateges pasamuane ane pepitu ento.”


Satua Sampik Ingtai | Murniasihmu\nSatua Sampik Ingtai wantah silih sinunggil satua bali sane kadadosang geguritan. Geguritan puniki sampun lumrah ring desa pakraman, kanggen buatang satua sajeroning ilen-ilen makadi Arja, Drama Gong, miwah sane lianan. Punika mawinan i raga sareng sami patut uning ring daging caritannyane, taler kaaptiang mangda mrasidayang nembangang pupuh sane ngawangun geguritan punika. Paindikan daging caritannyane jagi katlatarang ngangge gancara miwah tembang pupuh. Ngawit kekawi geguritan puniki inggih punika, Redite Umanis tanggal Nembelas Januari Tahun Siu Sangangatus Limolas.\nGelisang cerita I Babah Sampik tinut pisan ring daging pasengketane. Daging pasengketane sapa sira ja sane ngalintangin ring sabuk punika pacang kakeninin danda marupa kertas, dawat, teken mangsi pinaka sarana sane kaanggen nyurat duk punika. Raris Ni Nyonyah sangaja nimpahin I Babah Sampik, punika mawinan ipun kakeninin danda olih I Babah Sampik, Ni Nyonyah Ingtai lascaria manah ipun naur danda ring I Babah Sampik. Nenten kawilangan sampun suenyanne sang kalih masawitra, sirep sareng-sareng ngalila ulangun sareng-sareng, sinambi sami-sami nyinahang ipian, masekolah sareng-sareng sakadi anake masemeton.\nKasuen-suen Ni Nyonyah Ingtai nyinahang raga, wusan ipun nyineb raga, sane mangkin ipun ngangge pepayasan utawi busana anak istri. Irika raris I Babah Sampik engsek ring manah, pariselsel ring dewek nenten uning ring kasujatian Ni Nyonyah Ingtai. Ngawit punika raris I Babah Sampik sayan rumaket pasawitrannyane tur ngawiwitin nresnain Ni Nyonyah Ingtai. Risedek sedeng kaulangunan muponing sarining sekar karasmen, durung waneh I Babah Sampik muponin salulut asih, raris rauh utusan Ni Nyonyah Ingtai sane mawasta I Congliwat mangda Ni Nyonyah mantuk ka Waciu Negari. Duk punika Ni Nyonyah durung nagingin tresna asih nyane I Babah Sampik. Irika raris I Babah Sampik kaliwat bendu ring utusanne Ni Nyonyah tur ngawangun iyeg banget pisan kantos ngawetuang siat. Mresidayang raris Ni Nyonyah munahang kasungkawan I Babah Sampik. Ni Nyonyah jaga mapamit rainane punika, sakewanten I Babah Sampik kaaptiang mangda rauh mamadik Ni Nyonyah ka Waciu Negari rainane malih dasa dina, kewanten Ni Nyonyah ping tiga maosang. Indike punika katampenin malih telung dasa dina olih I Babah Sampik.\nGelisang satua rauh reke I Babah Sampik malih tigang dasa dina ngrereh Ni Nyonyah Ingtai ka Waciu Negari. Nenten raris katerima olih Nyonyah Ingtai tur I Babah Sampik katundung santikan kabaos linyok ring semaya. Budal raris I Babah Sampik ka Bociu Kuta tur punika pinaka jalaran nyane ipun sinangkaon utawi sungkan kayun tur ngemasin padem utawi seda. Sakewanten prasida taler I Babah Sampik sareng Ni Nyonyah Ingtai matemu saling tresnanin ring niskala. Duk Ni Nyonyah sampun mamargi sajeroning upacara pawiwahan sareng I Bandar Macun, ring tengahing margi tedun ajebos ring kuburan I Babah Sampik raris sembahyang ring ajeng kuburan I Babah Sampik. Raris belah kuburan punika ngranjing Ni Nyonyah malih atep kuburan punika. Wawu kuburan punika keni kabongkar olih kulinnyane I Macun, Ni Nyonyah sareng I Babah Sampik nenten kakeniang, sakewanten wenten praciri kupu-kupu kalih makeber nyujur suargan. Atman sang kalih rauh ring suargan malinggih ring meru tumpang selikur kaayahin olih watek widyadarine, rena manahnyane ring suargan.\n← KERANGKA DASAR AGAMA HINDU\nI LUBDAKA →


Sastra Bali Modern: Pidato Basa Bali ( Ngiring Ajegan Basa Bali Ring Sekolah)\nNGIRING NGAJEGAN BASA BALI RING SEKOLAH\nSadurung titiang ngalantur matur, pinih rihin ngaturang panganjali\nSisia SD High Scope Bali sane tresnain titiang.\nSembah subaktin titiang majeng ring Ida Sang Hyang Parama Kawi, antuk kaledangan Ida mapaica karahayuan, sareng iraga sami. Asapunika taler suksman titiang mantukan ring bapak miwah Ibu guru mapaica galah ring para sisiane ngawekasang padarta antuk Basa Bali. Para sisia sane tresnain titiang sinamian, sekadi sane sampun lumrah kaanggen babaosan ring jagat Bali. Yening Indonesia madue basa nasional, inggih punika Basa Indonesia, ring daerah wenten basa daerah upami Basa Jawi, Basa Sunda, Basa Sasak, Basa Bali muah sane lianan.\nDadosne Basa Bali punika marupa basa penunjang kebudayaan Bali. Nika mawinan Basa Bali druwene patut kalestariang mangda ajeg ring jagat Baline. Pitakene mangkin, sapasira patut ngajegan Basa Baline punika? Pangawisne, iraga sareng sami; rauh ring para sisia, ritatkala sajeroning yadnya, Pitra yadnya utawi manusa yadnya sampun lumrah ngangge Basa Bali. Taler ring pasangkepan, ring pasar utawi ring marga sampun taler lumrah ngangge Basa Bali. Yening mangkin sapunapi ring sekolah?, sampun ke iraga sareng sami seneng tur lumrah ngaraos ngangge Basa Bali?,yening durung ngiring kawitin saking mangkin mabaos ngangge Basa Bali. Sampunang marasa kimud, “ ngarasa sisia saking desa, yening iraga ngaraos ngangge basa Bali.\nPatut taler kaangkenin sawireh iraga marupa sisia maduluran jagat Bali punika marupa daerah pariwisata, pastika iraga patut malajah basa sane lianan upami basa Inggris, Prancis, Jepang, utawi sane lianan. Sakewanten iraga nenten dados lali unduk basa pedidi, inggih punika Basa Bali. Apang Basa Baline tusing punah. Ngiring mangkin iraga sareng sami malajah Basa Bali, bisa ngaryanin tulisan, marupa puisi, cerpen, pantun lan nyarengin kesenian sane ngangge Basa Bali apang anak lenen demen lan kayun malajah basa Iragane. Suksma antuk galah dumogi Basa Bali setata ajeg. Om Cantih, Cantih,Cantih, Om\nKaketus saking: Imba Pidato Basa Bali, 13.\nDiposting oleh Sastra Bali Modern di 21.30


Gitanjali (25) - Suara Saking Bali\nHome / Kakawian / Prosa Liris / Prosa Liris Terjemahan / Gitanjali (25)\nSuara Saking Bali 01:48 Kakawian, Prosa Liris, Prosa Liris Terjemahan\nDuk aturang titiang panceré ring I Ratu, uning sampun antuka titiang, sampun rauh pingenan I Ratuné ngambil. Punapi sané ugi tedun jagi gelis tedun. Nénten wénten pikenoh ipuné ngaturang utawi ngelungsur.\nCangklingang suba limané, endepang bibihé, tegtegang bayuné nampi kalah cainé, ih iba keneh kainé, idep-idepang suba peduman luung cainé apang degeng negak tur nongos di tongos cainé maan peduman.\nSuar titiangé padem tunggil kesirin sayong, raris duk mejumu titiang ngenjit suaré; lali tiang ring sané siosan, busanbusan sekadi asapunika.\nSekéwanten sané mangkin titiang ugi nungkul tur ngantosang ring wenginé sambilang titiang ngebatang tikeh ring nataré; raris malih pidan ugi I Ratu arsa, Ratu Sesuhunan titiangé, rarisang sampun nyelebseb tedun tur melinggih i riki.\nNyilem titiang ring segara rerupané, ngajap-ajap ngeniang mirah utama sané nénten-mebungkulan.\nSané mangkin nénten malih nyelihsih titiang ring jukung titiangé sané latuh puniki, nyimpangin pesisiné mekasami. Sengker demen titiangé sampun sué tutug duk jukung titiangé pungsang-pangsingang ombak.\nSané mangkin sampun meled pisan titiang padem jagi ngetut kederikaané.\nNgelintangin paluh sané nénten kemanah antuk dalem ipuné, irika kepit sarin kidungé saking rebabé sané nénten medué guru lagu, jagi baktan titiang rebab urip titiangé.\nJagi paut titiang ipun mangda nerus kantos ka wekas, raris pét suaran ipuné sané pinih ungkur sampun katur, rebab titiangé sané nénten kantun medué suara, jagi genahang titiang ring cokor sepi singidé.\nAuripan titiangé titiang ngeruruh I Ratu katehang antuk sarin kidung titiangé. Sarin kidung titiangé sampun sané ngatehang titiang memargi ngeruruh I Ratu ka désa-désa, raris kesarengin antuk ipun titiang nyeliksik ring suter titiangé, nyeebin tur ngusud-usudin pejagatan titiangé.\nSarin kidung titiangé punika sampun sané ngurukang titiang murukin sekancan pepurukané sané sampun naan purukin titiang; ipun metujuhin titiang marginé sané piit, édéngang ipun ring titiang pintange sané kanten ring ambaran manah titiangé.\nMekaraina bentet ipun nandanin sikian titiangé ngerereh genahé sané nénten medaging lingsehan gargita miwah lingsehan sungsuté, raris sané pinih ungkur, ka kori agung puriné sané engkén ipun ngatehang sikian titiangé, ring sampuné nyaluk wengi, duk sampun tutug sengker urip titiangé?\nTitiang matur ring ida danéné, titiang uning ring I Ratu. Tonin ipun raris gambar I Ratuné ring geginan titiangé mekasami. Ipun rauh raris metakén ring titiang, “Sira Ida?” Nénten uning sampun titiang, asapunapi antuk titiang mesaur. Pesaur titiangé, “Ten sida baan tiang nuturang!” Ipun berangti ring titiang, raris mekaon tur nemah misuh sikian titiangé.\nAnggit titiang raris ketatwan anggan I Ratuné antuk sarin kidung sané nerus. Taksuné sané piit kepit saking manah titiangé. Ipun rauh raris metakén ring titiang, “Tuturang mangkin tekén tiang, kéngkén nika unteng sarin kidung bapané.” Nénten uning sampun titiang, asapunapi antuk titiang mesaur. Pesaur titiangé, “Béh, sira laut ané nawang kekéngkén unteng sarin kidungé niki!” Ipun kedék raris mekaon sambilanga nemahmisuh titiang. Raris i rika I Ratu melinggih, mekenyem.\nRing yadnya agungé sané katur ring I Ratu, Ratu Sesuhunan titiangé, lugrain indrian titiangé kebat tur ngembanang merca padané ring cokor I Ratuné.\nSekadi sasab duk sasih Juliné, andap ngimbang ngemu sabeh sané durung mebiok, swécanin antuk manah titiangé nguntul ring ajeng I Ratuné, ring yadnya agungé sané katur I Ratu.\nSwécanin antuk sarin kidung titiangé mekasami nunggil taksun ipuné membah ka segara sepi singidé ring yadnya agungé sané katur ring I Ratu. Sekadi gebogan paksi kokokané sané meled mantuk, raina wengi ipun mekeber jagi ka sebun ipuné ring gunung, swécanin antuk auripan titiangé memargi ka genahé sané nerus ring yadnya agungé sané katur ring I Ratu. (puput)\nGitanjali (25) Reviewed by Suara Saking Bali on 01:48 Rating: 5


2 Samuel 7 (BALI)\n1Ida Sang Prabu Daud jenek saha sutrepti ring purin idane tur Ida Sang Hyang Widi Wasa ngluputang ida saking saananing meseh idane.\n2Ida sang prabu tumuli mabaos ring Dane Nabi Natan asapuniki: “Tiang nongos sig umahe ane malakar aji kayu aras, nanging Peti Prajanjian Ida Sang Hyang Widi Wasa enu malinggih sig kemahe.”\n3Dane Nabi Natan tumuli matur: “Rarisang margiang sapunapija pakayunan iratune, santukan Ida Sang Hyang Widi Wasa ngiangin iratu.”\n4Nanging ring wengine punika, Ida Sang Hyang Widi Wasa masabda ring Nabi Natan kadi asapuniki:\n5“Kema orahin kaulan Ulune Daud, kene sabdan Ulune teken ia: ‘Tusingja kita ane lakar ngwangun perhyangan pabuat linggih Ulune.\n6Uli sasukat Israel bebasang Ulun uli di tanah Mesir kanti kayang jani, Ulun tusing taen malingga di perhyangane. Ulun suba majalan kema mai, tur kemahe ento makadadi linggih Ulune.\n7Sajeroning pangumbaran Ulune ajak bangsa Israele, Ulun tusing taen nakonin salah tunggal pamimpin ane suba pilih Ulun, apa kranane ia tusing ngae perhyangan ane malakar aji kayu aras pabuat Ulun.’\n8Sawireh keto orahin kaulan Ulune Daud, mungguing Ulun Ida Sang Hyang Widi Wasa Ane Maha Wisesa, masabda teken ia kene: ‘Ulun suba ningtingang kita uli dadi pangangon biri-biri di tegale, dadi pamimpin pabuat bangsa Israel, kaulan Ulune.\n9Ulun setata ngiangin kita, kijaja pajalan kitane, tur Ulun suba ngalahang sakancan musuh ane arepin kita. Ulun lakar ngardi apanga kita kabinawa patuh buka parapamimpine ane paling agunga di gumine.\n10Ulun suba milih tongos pabuat bangsa Israel, kaulan Ulune tur suba ngejang ia ditu. Ditu ia nongos tur tusing lakar ngrasayang sangsara. Yadiastu uli ngawit ia ngaug tanahe ene, ia tansah kasiatin baan anake ane wirosa, nanging paundukan ane buka keto tusing lakar ada buin. Ulun majanji lakar ngrahayuang kita uli sakancan musuh kitane tur Ulun lakar mapaica katurunan teken kita.\n12Yening kita suba mati tur matanem bareng-bareng ajak leluur kitane, Ulun lakar ngadegang salah tunggal pianak kitane dadi ratu tur Ulun lakar ngamanggehang kaprabonnyane apang kukuh bakuh.\n13Ia ane lakar ngwangun perhyangan pabuat Ulun, tur Ulun lakar ngamanggehang kaprabonnyane salawas-lawasne.\n14Ulun ene lakar dadi ajinne, tur ia lakar dadi putran Ulune. Yening ia malaksana pelih, ia lakar sisipang Ulun, buka ibapa ngukum pianakne.\n15Nanging Ulun tuara lakar taen ngutang ia buka Ulun suba ngutang Saul, kanti kita suba ngentinin ia dadi ratu.\n16Kita lakar tansah ngelah katurunan, tur Ulun lakar ngamanggehang kaprabon kitane salawas-lawasne. Kaprabon katurunan kitane tusing lakar taen camput.’”\n17Kadi asapunika Dane Nabi Natan ngaturin Ida Sang Prabu Daud saluiring sabdan Ida Sang Hyang Widi Wasa sane sampun sinahang Ida ring dane.\n18Sasampune punika Ida Sang Prabu Daud tumuli lunga ka Kemah Linggih Ida Sang Hyang Widi Wasa, irika ida malinggih tur ngastawa kadi asapuniki: “Singgih Ratu Sang Hyang Widi Wasa sane ngwengku makasami, titiang miwah kulawargan titiange nenten pisan pantes jaga nampi sih pasuecan sakadi sane sampun kardi Palungguh IRatu pabuat titiang.\n19Nanging sane mangkin Palungguh IRatu sampun ngardi malih indik sane langkungan ring sane sampun-sampun. Palungguh IRatu sampun majanji pabuat katurunan titiange ring masa sane jaga rauh. Oduh Ratu Sang Hyang Widi Wasa, sane ngwengku makasami, Palungguh IRatu nglugrain jadmane manggihin indike puniki.\n20Punapike prasida malih antuk titiang matur ring Palungguh IRatu? Palungguh IRatu wikan pisan ring kawentenan titiange, kaulan Palungguh IRatu puniki.\n21Punika wantah saking pakarsan Palungguh IRatu, jaga ngardi indike puniki. Palungguh IRatu ngardi sakancan paindikan-paindikan sane agung puniki buat nguruk titiang.\n22Ambate agung Palungguh IRatune, oduh Ratu Sang Hyang Widi Wasa sane nguasain makasami. Nenten wenten sane nyamenin Palungguh IRatu. Titiang sareng sami uning mungguing wantah Palungguh IRatu kewanten sane maraga Widi.\n23Nenten wenten bangsa sakadi bangsa Israel, bangsa sane sampun bebasang Palungguh IRatu saking genahnyane dados panjak tur dadosang Palungguh IRatu kaulan Palungguh IRatune. Paindikane sane agung tur ngangobin sane sampun kardi Palungguh IRatu pabuat ipun, sampun ngawinang parab Palungguh IRatu kabinawa ring satungkabing rat. Palungguh IRatu ngaonang bangsa-bangsa tiosan rauh ring dewa-dewannyane saking arepan kaula druene, kaula sane bebasang Palungguh IRatu saking panegara Mesir tur dadosang Palungguh IRatu padruen Palungguh IRatu.\n24Palungguh IRatu sampun nadosang bangsa Israel kaula druen Palungguh IRatu kantos salami-laminipun, tur Palungguh IRatu, Sang Hyang Widi Wasa ledang dados Widinnyane.\n25Sane mangkin oduh Ratu Sang Hyang Widi Wasa, Widin titiang, ledang Palungguh IRatu negepin janjin Palungguh IRatune buat salami-laminnya sane sampun sabdayang Palungguh IRatu ring titiang miwah pabuat katurunan titiange. Rarisang margiang napi sane sampun dados pakarsan Palungguh IRatune.\n26Parab Palungguh IRatune jaga kaluihang, tur jadmane salaminnya jaga maosang mungguing Ida Sang Hyang Widi Wasa Sane Maha Wisesa, punika Widin Israele. Samaliha Palungguh IRatu jaga ngemban katurunan titiange kantos salami-laminipun.\n27Oduh Ratu Sang Hyang Widi Wasa, Sane Maha Kuasa, Widin Israele. Titiang rumasa purun ngastawa matur pinunas kadi asapuniki ring ayun Palungguh IRatu, santukan Palungguh IRatu sampun nyinahang indike puniki makasami ring titiang, kaulan Palungguh IRatune, tur sampun ngwacanayang ring titiang mungguing Palungguh IRatu jaga nadosang katurunan titiange pararatu.\n28Sane mangkin singgih Ratu Sang Hyang Widi Wasa sane ngwengku makasami, Palungguh IRatu maraga Widi, Palungguh IRatu tansah satia ring janji-janjin Palungguh IRatune, tur Palungguh IRatu sampun ngardi prajanjian sane luih puniki ring titiang.\n29Pinunas titiange, ledang Palungguh IRatu ngamertanin katurunan titiange, kantos ipun terus-tumerus jaga ngrasayang sih pasuecan Palungguh IRatune. Oduh Ratu Sang Hyang Widi Wasa, sane ngwengku makasami, Palungguh IRatu sampun nyanjiang indike puniki, tur mugi-mugi mertan Palungguh IRatu jaga ngembahin katurunan titiange kantos salami-laminnya.”


Ngajaegang Menyama Beraya Lan Nulungin Sesamén Pinaka Mahluk Sosial - BASAbaliWiki\nNgajaegang Menyama Beraya Lan Nulungin Sesamén Pinaka Mahluk Sosial\nI Wayan Kasu Wardana\nWhat is your attitude and responsibility to refugees who come to your area because of a conflict such as what's happening in Ukraine?\nDenpasar, Manusa pinaka mahluk sosial sane madu pikayunan sane mabinayang riantukan kawentenan rwabhineda. Pabinayan san kaduenang mersidayang mapikenoh sane becik sakewanten mersidayang taler ngawinang sengkala ring jagate. Pikenoh sane becik punika sida pinaka sarana nyatuang samian manusa ring jagat , sapunika taler panyengkalan sida ngawetuang sengkala sane marupa konflik. Konflik sida metu saking rebat mawit saking individu sareng individu, kelompok sareng kelompok tur nagara sareng nagara.\nSilih tunggil konflik san wenten mangkin tur ramya katuturang ring brita inggih punika konflik antar negara Rusia lan Ukraina. Konflik punika sampun mamargi kirang langkung tiga sasih, sakewanten durung taler macihna pacang rered. Konflik punika ngawinang peperangan saking kalih panagara punika. Peperangan ngawinang byuta tur akeh pisan nelasang prabeya. Akeh taler para janane sane rugi antuk konflik punika, rugi fisik taler non fisik.\nOperasi militer Rusia ring Ukraina ngawinang akeh krama Ukraina san dados korban. Lianan punika, ngawinang akeh krama Ukraina sane kilangan arta sapunika taler pangupa jiwa. Kawentenan punika patut gelis katepasin mangdan nenten sayan nglahlah. Manut sakadi UNHCR United Nations High Commissioner For Refugees sane ngamongin indik perlindungan taler ngicenin bantuan pemenuhan dasar ring para pengungsi, indik krama Ukraina sampun sawatara rangkung lima juta krama Ukraina sane sampung ngungsi ring genah tiosan lan negara tiosan. Akuh pengungsing nyansan akeh ring genah lianan. Riantukan ring Ukraina nenten wenten rasa aman sange nudut krama Ukraina matilar saking panagaranyane. Sakewanten, pula pali pengungsian punika nenten dangan kalaksanayang riantukan patut nganutin peraturan sane sampun wenten. Puniki ngawinang krama Ukraina merasa osah tur jerih antuk kawentenan perang sane nenten rered.\nPara pengungsi sampun ngorbanang sakancang sane kaduenang sakadi umah, arta, negara lan kulawarga. Pengungsi taler ngorbanang jiwa riantukan parilaksana tur rebat sane nenten kakaryanin antuk ragannyan . Kawentenan puniki nudut pikayunan pacang ngawantu pinaka swadharma pinaka manusa. Pengungsi sane sampun lascarya ngorbanang sakancan sane kaduenang mangda sida ngaruruh genah sane aman, punika ngawinang sepatutnyan kawantu antuk para kraman . Wewidangan sane pinaka genah pengungsi patut nerima krama sane keni panyengkala antuk perang. Para krama sane lianan pastika sampun asih tur ngajak para pengungsi sane wenten saking negara lianan pamekas ngawangun rasa manyama braya.